text:
Ubuhamya bwa Irene watiye impeta agiye gusezerana
Bene data nifuje kubabwiraho gato ukuntu natiye impeta ngiye gusezerana mu rusengero
Mu byukuri ubukwe bwanjye bwabaye ari muri nibature ya saa kumi n’imwe, saa moya za mugitondo bwari burangiye, nagiye gukora ubukwe mfite ibiceri magana atatu gusa kandi nayo nari nyatwererewe n’inshuti
Twagiye murusengero njyewe na madamu tugeze igihe cyo gusezerana batubaza impeta turazibura, tugize Imana tubona abagraneza babiri barazidutiza nambika umugore wanjye mpeta ndamubwira nti nkwambitse iyi mpeta nk’icyimenyetso cy’urukundo ndakomeza nti kandi uko itagira uruteranirizo ni nako urukundo rwacu ruzahoraho
Twamaze gusezerana abaje muri nibature baraduherekeza batugeza imbere y’urusengero maze ba bandi badutije impeta buri wese aza aje kureba uwo yayitije ati mpereza ya mpeta,bene data ndagirango mbabwire ko Imana nta soni igira
Ubwo twaratashye duherekezwa n’abantu batandatu, tugeze mu rugo ba bantu basanga nta cyo kurya kiri mu rugo barisakasaka bagura isukari bateka icyayi n’umugati, ndashima Imana ko mu bukwe bwanjye nta muntu utarariye, ba bantu batandatu barariye, abageni na bo bararya bagubwa neza
Ndashima Imana ko ntakure habaho Imana itakura umuntu nta na kure habaho itamugeza, muri iyo minsi Imana yavuganye nanjye irambwira ngo igiye kuntuza I Kigali mu mazu yanjye
Twakomeje kubaho muri ubwo buzima bubi gutyo tuza no kubyar umwana w’umukobwa tugiye kujya gushima Imana murusengero nshaka umwenda ndi bwambare muzima ndawubura neza neza, mpitamo kwambara umwenda wa korali kandi ikibabaje nuko iyo uniforme ari korari yari yarayinguriye
Twaragiye na madamu tujya gushima Imana tugeze ku ruhimbi ndavuga nti Yesu yagize neza mumumpere icyubahiro naho abaririmbyi bari kunoshana bibaza impamvu nabambariye imyenda ya korali bahita bashyiraho itegeka ryo kubika imyenda ya korali kurusengero
Imana yaje kungirira neza rero intera inkunga ngenda nzamuka buhoro buhoro, ntera intambwe, uyu munsi wa none ndi umugabo uhamye nigeze kwifuza kuzasubiramo ubukwe kubera ukuntu nari maze guhembuka Imana irambuza irambwira ngo buriya ni bwo bukwe bwawe
Ndashima Imana ko uyu munsi nguwe neza cyane, Imana yarinze ijambo ryayo ibyo yambwiye irabisohoza irabikora ubu njyewe n’umuryango wanjye tuguwe neza


c: text/html

text:
Umugabo witwa Hategekimana Vincent w’imyaka 40 wo mu mudugudu wa Bitaba, akagari ka Gasayo mu murenge wa Gashonga mu karere ka Rusizi, yagiye mu musarani wa metero 25 akurikiranyeyo kofi yari yaguyemo, akurwamo nyuma y’iminsi itatu yarapfuye.
Hategekimana Vincent yaguye muri uyu musarani wa metero 25 z’ubujyakuzimu kuwa mbere tariki ya 6 Kanama 2018 ahagana saa tanu z’amanywa, nyuma yo kumvikana n’umusore ko we na bagenzi be babiri nibaramuka bamukuriyemo ibyangombwa bye byari byatakayemo ari bubishyure amafaranga ibihumbi 30 by’amafaranga y’u Rwanda.
Uyu mugabo wari wahawe ikiraka n’uwitwa Irabaruta Jean Damascene cyo kumukuriramo iyo kofi yarimo ibyangombwa bye, ngo yafashe umugozi atangira kumanukira muri uwo musarani, aza kugera igihe abura umwuka, ahita arekura wa mugozi, bagenzi be bari bafatanyije icyo kiraka bumvise aguyemo bahita bihutira kujya gutabaza.
Umunyamabanga Nshingwabikorwa w’umurenge wa Gashonga, Nyirazaninka Antoinette, avuga ko batabajwe nk’ubuyobozi bw’umurenge, bagerageza gushaka icyo bamufasha kugeza n’ubwo bashatse imashini nini ikora umuhanda kugira ngo abe yakurwamo.
Abaturaniye n’aha nyakwigendera Vincent yaguye, bavuga ko n’ubundi ngo ku Cyumweru yari yagerageje kujya muri uwo musarani, ngo ageze hagati abura umwuka avamo igitaraganya. Ngo ku wa mbere yaje kongera gusubiramo ari nabwo ibye byahise birangira.
Umunyamabanga Nshingwabikorwa w’akagari ka Kabakobwa ibi byabereyemo, Mukankuranga Odette, avuga ko uwari watanze ikiraka witwa Irabaruta Jean Damascène wari usanzwe ari Veterineri kimwe n’abagabo babiri bari bafatanyije na nyakwigendera Vincent ikiraka, ngo bahise baburirwa irengero aho kugeza na n’ubu bataraboneka.
Kuri uyu wa Gatatu tariki ya 8 Kanama 2018, nibwo inzego zishinzwe umutekano muri uyu murenge wa Gashonga, abayobozi ndetse n’abaturage babashije gukura umurambo wa Hategekimana Vincent muri uyu musarani yari amazemo iminsi 3 yose .
Hategekimana Vincent wari utunzwe no kugenda ashakisha aho atera ibiraka kugira ngo abone igitunga umuryango, asize umugore n’abana 5 .

robotstxt: allowed

filter: keep


text:
Uko wakwifashisha ibyo kurya mu kuganira n’uwo mwashakanye
Hari igihe iyo abantu bamaze igihe babana baba batakigira ibihe byiza byo kuganira ugasanga byabaye ibintu bisanzwe. Ibi rero ni bimwe mu bintu wakora bikongera bikazana ibihe byiza byo kuganira wifashishije ibyo kurya :
- Tegura indryo yihariye ifite icyo ivuze mu rukundo rwanyu ( ifunguro mwasangiye bwa mbere, …)
- Mufatanye guteka hamwe ibiryo runaka : mujye mu gikoni mwese
- Mutegurire ifunguro rya mu gitondo abyuke ibintu bimeze neza
- Nujya muri supermarket reba akantu umugurira : niba akunda shikrete (chew gum), chocolat, ukamugurire
- Koresha cure dent wandike “Ndagukunda” ku gishishwa cy’umuneke agiye kurya
- Niba uziko yagize akazi kenshi ntabashe kujya kurya mwoherereze ifunguro utamuteguje
- Musohokane mujye gusangira muri restaurant nshyashya. Mwirinde kuvuga ibibazo. Muvuge ku bintu bindi byiza.
Ibi byakorwa n’umugabo cyangwa umugore bitewe n’ushaka kuzana impinduka.
hifashishijwe urubuga rwa yourtango
photo : google


text:
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda More...
Rutsiro : Abasigajwe inyuma n’amateka bashyikirijwe Radiyo na Telefoni bemerewe na minisitiri w’ubutegetsi bw’igihugu
Abasigajwe inyuma n’amateka bitabiriye itorero i Nkumba bo mu karere ka Rutsiro ku wa kabiri tariki 04/06/2013 bashyikirijwe telefoni na radiyo bemerewe na nyakubahwa Minisitiri w’ubutegetsi bw’igihugu More...


text:
Massage ni bumwe mu buryo abantu bamenyerere bufasha mu kuruhuka, kugabanya umunaniro, gufasha uruhu kumera neza, no mu gufasha abafite uburwayi butandukanye. Ariko akamaro ka massage nti karangirira aho. Massage ikozwe neza, igakorwa n’abahanga babyigiye twavuga nk’abize ubugororangingo (Physiotherapy), massage ishobora kwifashishwa mu kuvura abantu bafite ibibazo by’uburwayi butandukanye nk’uburwayi bw’imyakura(nerves), imikaya(muscles), umugongo, hypertension, kubyimba amaguru, umutwe,(...)
Massage ni bumwe mu buryo abantu bamenyerere bufasha mu kuruhuka, kugabanya umunaniro, gufasha uruhu kumera neza, no mu gufasha abafite uburwayi butandukanye. Ariko akamaro ka massage nti karangirira aho.
Massage ikozwe neza, igakorwa n’abahanga babyigiye twavuga nk’abize ubugororangingo (Physiotherapy), massage ishobora kwifashishwa mu kuvura abantu bafite ibibazo by’uburwayi butandukanye nk’uburwayi bw’imyakura(nerves), imikaya(muscles), umugongo, hypertension, kubyimba amaguru, umutwe, ububabare butandukanye bw’umubiri. Massage ishobora gukorwa hifashishijwe uburyo butandukanye n’ibikoresho bitandukanye nk’intoki, amamashini yabigenewe (appareils/Machine) zabugenewe bityo bikaba byafasha umubiri kumererwa neza, tutirengagije no gukiza bumwe mu burwayi twavuze haruguru.
Bimwe mu byiza byo gukoresha massage
Massage ituma imyakura (nerves system) ikora neza muri rusange, ituma urwungano myakura rukora neza bityo bikarinda indwara z’imitsi, izifata itembera ry’amaraso ndetse no mu buryo bw’imitekerereze ubwonko bugakora neza, biturutse ku kuba ubwonko bwaruhutse nta n’ umunaniro bufite.
Massage ifasha umubiri kuruhuka
Massage ituma umuntu abaho neza bigatuma ibice byose by’umubiri bikoraneza
Massage igabanya umunaniro ikarinda umuhangayiko
Massage ituma amaraso atembera neza
Massage ituma umubiri ukoresha neza intungamubiri hamwe n’umwuka mwiza wa Oxygen
Massage ifasha umubiri gusohora imyanda
Massage ivura ikanarinda gufatwa n’imbwa(cramps) igatuma imikaya n’imyakura bikora neza
Mu kugabanya no kuvura ububabare; ituma habaho itembera ryiza ry’amaraso aho ifasha ababyimba amaguru, abarwayi b’umutwe, abababara ingingo, umugongo, n’abananirwa cyane
Massage ituma umubiri ukora neza kandi yongera n’ubudahangarwa bw’umubiri maze igatuma abasirikare b’umubiri bakora neza mu kurwanya indwara no kurinda umubiri.
Gukoresha massage ni bumwe mu buryo bwiza bwo gufasha umubiri kumererwa neza, hagamijwe gufasha imyakura ndetse n’ubwonko gukoresha neza ibindi bice by’umubiri. Tubibutse ko massage ari byiza kuyikoresha ku bantu babyigiye hari mo nk’abize ubugororangingo(phyisiotherapist).
Zimwe mundwara massage yadufasha gukira neza
Stress: Umunaniro ukabije
Lumbago: Indwara y’umugongo n’imitsi
Arthritis: Ni bumwe mu burwayi bw’ingingo,n’ imitsi
Cramps: Gufatwa n’imbwa, ibinya no kugagara kw’ibice bimwe na bimwe
Sciatica: Uburwayi bw’imyakura harimo n’uwibanze witwa sciatic nerve/nerf sciatique
Face wrinkles: Kuzana iminkanyari no kwikunja k’uruhu rw’ isura
Hypotension: Umuvuduko muke w’amaraso
Constipation: Impatwe no kwituma bigoranye
Headache: Kubabara umutwe
ikozwe n’umuhanga wabyigiye ishobora kuvura no gufasha abafite uburwayi butandukanye butandura nkuko twabivuze haruguru. Ubwo bufasha bwose mwabugezwaho na AMAZONE WELLNESS CENTER Yifashishije inzobere mu by’ubugororangingo (physiotherapist) hamwe n’ibikoresho kabuharihe harimo:
Luxury computer-controlled massage chair massage chairs
SOQI-System(total health management)
Vigen Medical machine, ERE, EPOWER
PHYISIOTHERAPY Merdian health walking carpet banifashije techinique zitandukanye za massage nka effleurage compression, kneading, rolling percussion, calf massage, foot massage, Facial &beauty massage.
Ubu bamaze kuba igisubizo cya benshi ku bibazo bitandukanye by’ubuzima. Abahagana bahabonera serivisi nziza zitaboneka ahandi bitewe n’ubunararibonye, ubumenyi n’ubuhanga yewe n’ibikoresho kabuhariwe mu gukora uyu murimo wa massage.
AMAZONE WELLNESS CENTER ikorera mu mujyi wa Kigali mu Karere GASABO Umurenge wa REMERA ku muhanda wa KG173 ST Imbere ya Alpha place Ukeneye ibindi bisobanuro wahamagara kuri:+250784869517/ +250783257902/ +250780777 777 Aho AMAZONE WELLNESS CENTER ikorera Itanga ni zindi serivise zitandukanye


text:
Ku kiraro cya Nyabugogo, ku mugoroba wo kuri uyu 6 Nzeli 2018 harasiwe umusore w’umujura wo mu itsinda rizwi nk’Abamarine’, wibaga ibikoresho byari mu ikamyo yerekeza i Batsinda.
Uyu musore wo mu kigero cy’imyaka 25, yarasiwe hejuru y’ikamyo yo mu bwoko bwa Actros ahagana Saa Kumi n’imwe n’iminota 45 z’umugoroba amaze kwiba umugozi wari ufashe inzu zimukanwa iyi modoka nini yari itwaye.
Yari izivanye ku ruganda rwa AfriPrecast ruherereye i Masaka mu Karere ka Kicukiro. Kabera Muhamed wari utwaye iyi kamyo yatangarije Igihe ko abaturage ari bo bamuhagaritse bamubwira ko bamwibye.
Ygize ati “Nari mvuye i Masaka ntwaye ibikuta by’inzu zimukanwa mbijyanye i Batsinda, ngeze aha abaturage bampagaritse bambwira ko banyibye, noneho nibwo nagarutse nsaga igisambo n’ibyo cyari cyibye biri aho.”
Yavuze ko uwo mukandara uwo mujura yari yibye, ufite agaciro k’ibihumbi 30 by’amafaranga y’u Rwanda.
Umuturage witwa Bizimungu Emmanuel, yavuze ko kuba barasiye muri aka gace umujura, bizabera isomo abandi bose bahibiraga bakanahategera abantu.
Yagize ati “Bari bamaze kuturembya, buri munsi bateraguraga abantu ibyuma bakiba imodoka zipakiye, ku buryo urupfu rw’uyu ruri bubera abandi isomo bakabitinya.”
Imyambaro y’uyu mujura yasanzwemo inzembe, abaturage bavuga ko ari zo yacyebeshaga abantu abashikuza telefoni zabo.
Urupfu rw’uyu musore ruje nyuma y’aho mu ijoro ryashize rishyira kuri uyu wa Kane mu Murenge wa Gatsata, abajura bishe umuturage bamuteraguye ibyuma.
Umurambo wa Nyakwigendera wajyanywe mu bitaro bya Kacyiru
Umushoferi wari utwaye ikamyo yibwe Kabera Muhammed
Uyu mugozi niwo wari wibwe
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ibi rwose polisi yacu iyo ibitangira cyera ntituba dutaha tureba hirya no hino. Ibisambo muri karistsiye zimwe za Kigali bimaze kwigira ndanze, sakumi n’imwe z’igitondo baratega abantu mu mayira bagatera ibyuma, abagore ntawe ukirenza samoya mu muhanda ibi ni ibiki koko? Mwarashe izi ngegera tukagira agahenge koko?
Aho gukoresha amaboko yabo mu byiza,bayakoresha mu kwiba.Bible ivuga ko abantu bose bakora ibyo imana itubuza batazaba mu Bwami bw’imana (1 Abakorinto 6:9,10).Ubwami bw’imana,ni ubutegetsi bw’imana,buzaza ku munsi w’imperuka,bugakuraho ubutegetsi bw’abantu kuko bwananiwe gukuraho ibibazo isi ifite (Daniel 2:44).Hanyuma Yesu abe ariwe uhabwa gutegeka isi,ayihindure paradizo (Ibyahishuwe 11:15).Niba ushaka kuzaba muli iyo paradizo,shaka n’imana cyane,aho kwibera mu byisi gusa.


text:
Abahatanira kuba Nyampinga w’u Rwanda batajyaga bakora siporo yatangiye kubahagiza –Amfoto— February 10, 2018
Bamwe mu bakobwa batajyaga bakora siporo yatangiye kubahagiza .
Umwiherero w’abahatanira kuba Nyampinga w’uRwanda uri kubera kuri Golden Tulip Hotel mu Mujyi wa Nyamata, watangijwe ku mugoroba wo kuri uyu wa Gatanu tariki ya 9 Gashyantare 2018.
Mu museso wo kuri uyu wa Gatandatu tariki ya 10 Gashyantare 2018, abakobwa bazindukiye muri siporo, bazengurutse mu mihanda ihana imbibi na Golden Tulip Hotel bayisoreza ku kibuga cy’umupira giherereye muri iyi hoteli.
Muri iyo siporo bazindukiyemo bamwe muri abo bakobwa byagaragaye ko batajyaga bitabira siporo bitewe n’uburyo iyo bakoze irimo kwiruka yabahagije ariko abandi ukabona ari ibisanzwe basa nkaho bayimenyereye.
Ariko bose ubona bafite umutima ko buri umwe agomba gutsinda akaba Miss Rwanda bityo akazi gakomeye ubu kakaba gafitwe n’aba Judges.


text:
Ku myaka 23 yabonye impamyabushobozi y’ikirenga (PhD)
Musawenkosi Donia Saurombe ufite imyaka 23 y’amavuko niwe wabaye Umunyafurika wa mbere ubonye Impamyabushobozi y’ikirenga (PhD) akiri muto.
Musawenkosi, wavukiye muri Zimbabwe agakurira muri Botswana,yaboneye iyo mpamyabushobozi muri kaminuza ya North-West University – Mafikeng yo muri Afurika y’Epfo.
Iyo kaminuza, Musawenkosi yizemo ibijyanye n’inganda (Industrial Psychology), yabitangaje tariki ya 25 Mata 2017.
Igitabo yanditse kugira ngo abone iyo PhD, kivuga ku kamaro k’impano mu bayobozi bo mu mashuri makuru.
Agira ati “Izina ryanjye ‘Musawenkosi’ risobanura “Umugisha w’Imana” niryo risobanura uwo ndi we. Mu by’ukuri ubuzima bwanjye bukomeje kugengwa n’umugisha w’Imana.”
Kuri ubu Musawenkosi akora mu buyobozi bw’ikigo cya Golden Key Mafikeng Campus, gishinzwe gutegura no kuyobora gahunda zitandukanye z’icyo kigo.
Kuva akiri muto, Musawenkosi yakomeje kugaragaza ko ari umwana uzi ubwenge. Ibyo byatumye ubwo yigaga mu mashuri abanza asimbuka imyaka itatu yose ahita ajya mu wa kane.
Ku myaka 16 ubwo yarangizaga amashuri yisumbuye, yahise ajya muri Afurika y’Epfo kwiga icyiciro cya kabiri cya Kaminuza muri Kaminuka North-West University. Nyuma yo gusoza ayo masomo akabura akazi yahisemo gukomeza kwiga.
Ibitekerezo ( 9 )
Ahhhh ngahonamwe nimunyumvi hano,iwacu mu Rwanda niyowataruka ukabona Profesor reta igusubiza inyumagukora troncomme,noho ahandihobiremewe gutaruka imyaka ishobokayose.
ariko ndakeka hari abari kurengera. ndakeka twakagombye gutanga ibitekerezo bijyanye n’inkuru
Uwo mukobwa ni uwagatangaza kuri njye uwamunyereka akambwira uko yatangiye ishuri rwose.
Ndasubiza abitwa RWEMA na ALEXIS.Navuze ko tugomba Kwiga Bible neza,hanyuma tugakurikiza ibirimo.Nibyo koko aba Padiri n’aba Pastors benshi bakoze GENOCIDE.Bivuga ko batakurikije ibintu byanditse muli BIBLE.Gusa icyo jye ngaya cyane,nuko abantu hafi ya bose banga kwiga Bible.Kwiga Bible ntibivuga kujya mu mashuli ya Bible.Ushaka umuntu wayize mukayigana ku buntu,kandi turahali ku bwinshi.Iyo ukurikije ibiri muli Bible,uba UMUKRISTU NYAKURI.
Ariko kubera ko abantu banga kwiga Bible,kimwe n’abayize ariko banga gukurikiza ibirimo,ntabwo ari Abakristu nyakuri.Intambwe ya mbere ni ukuyiga.
Alexis,subira rwose umbwirire uwo mugabo wumva ko we yahisemo neza kurusha abandi,uti gukiranuka si ukwiga Bibiliya,ahubwo ni ugukora ugushaka kw’Imana.Bibiliya ni isomo nk’ayandi,kandi yose akaba ari ingirakamaro k’ufite uburere n’umutima wa kimuntu.
nibyo ni umwana ndabishimye ariko se iryo simbuka ry’imyaka riremewe?gute wakiga icyiciro cya 2 cya kaminuza nta cyambere wize mu Rwanda ho ngirango ntibyakunda gusimbuka imyaka kuko bikunda natwe dufite abana rwose wakura muwambere ukamushyira my wa 5 kandi akahiga,ngirango muribuka muminsi yahise abari barasimbutse uko byabagendekeye babirukanye bidatinze,so ndumva rero wize neza umwaka kumwaka utagira PhD kuririya myaka.
Singaye igitekerezo cyawe, aliko ntangajwe no kunegura ibyo abakoze génocide mu Rwanda bose, ukibagirwa kuvuga ko halimo n’abize bibiliya aliko bagakora amabi. Ubu se. Nta ba padiri, ababikira n’abapasteri abantu twese twitaga ab’Imana bafungiwe ibyaha bya génocide? Hora ceceka.
Ikibazo rero si ukugira cg. kutagira degree cg se kwiga bibiliya, ahubwo n’imyumvire n’imyifatire y’ubumuntu. Ntawiga urukundo mu gitabo ngo bikunde atararuvukanye cg ngo arutozwe n’abamubyaye. Bityo rero ubundi kwiga ni byiza pe, aliko ukabifatanya n’umutima wa kimuntu n’ubupfura byinshi.
nari ngizengo nuwo murwagasabo
Hali abandi babona PHD bakiri Teenagers (hagati ya 10 na 20 years).
Birashimishije cyane.President MUGABE afite Degrees 7.
Ariko ntibimubuza gufunga no kwica abaturage.Abantu bateguye Genocide mu Rwanda,benshi bari barize Universities.Abandi bararangije ESM (Ecole Superieure Militaire).Kwiga kwiza,ni kwiga Bible,warangiza ugakurikiza ibirimo.Hanyuma imana ikazaguhemba Ubuzima bw’iteka muli Paradizo.Mu isi nshya dusoma muli 2 Petero 3:13,nta kibazo na kimwe kizabamo.Ku munsi w’imperuka uri hafi,Imana izarimbura abantu bose batita ku byerekeye imana,bakibwira ko ubuzima gusa ari amafranga,amashuli,politics,etc..
Abazarokoka,bazabaho iteka.Abapfuye bakunda imana kandi bayikorera,bazazuka ku munsi wa nyuma,imana ibahe ubuzima bw’iteka (Yohana 6:40).Mwiheranwa gusa n’amashuli,akazi,politics,etc...Ahubwo mwige na Bible.Hali ibintu byinshi mutazi kandi mudakora kubera ko mwanga kwiga Bible.Baliya bantu mubona mu mihanda babwiriza,biteguye ko mwigana nabo Bible ku buntu.Ndi umwe muli bo.
Singaye igitekerezo cyawe, aliko ntangajwe no kunegura ibyo abakoze génocide mu Rwanda bose, ukibagirwa kuvuga ko halimo n’abize bibiliya aliko bagakora amabi. Ubu se. Nta ba padiri, ababikira n’abapasteri abantu twese twitaga ab’Imana bafungiwe ibyaha bya génocide? Hora ceceka.
Ikibazo rero si ukugira cg. kutagira degree cg se kwiga bibiliya, ahubwo n’imyumvire n’imyifatire y’ubumuntu. Ntawiga urukundo mu gitabo ngo bikunde atararuvukanye cg ngo arutozwe n’abamubyaye. Bityo rero ubundi kwiga ni byiza pe, aliko ukabifatanya n’umutima wa kimuntu n’ubupfura byinshi.


text:
Umwe mu bamaze iminsi ine bahugura abahanga baturutse mu bihugu by’Africa bivuga Icyongereza bari mu Rwanda ngo bige uko bakora imishinga yatuma ibihugu byabo bihabwa amafaranga yo kwita ku bidukikiye witwa Moreen Nnyulwa asanga u Rwanda rukora byiza mu kubungabunga ibidukikije. Ariko ngo bubake ibizaramba.
Abahanga bo muri Africa ivuga Icyongereza harimo n’abaje bahagarariye igihugu cya Yemen bahuguwe ku byerekeye uko ibibazo by’ihindagurika ry’ibidukikije biteye muri iki gihe, uko bigenda bihunduka n’uburyo batekereza imishinga yo kurwanya iryo hindagurika igaterwa inkunga.
Umunyarwanda ukora mu muryango wita ku bidukikije, Green Fighter, witwa Emmanuel Shyaka yabwiye Umuseke ko guhura na bariya bantu byamwongereye ubumenyi mu kumenya uko iwabo bita ku gukoresha ingufu zisubira( renewable energy) n’ibindi.
Ati: “ Muri iyi nama twahuguwe uko twakora imishinga yatsinda ikaba yahabwa amafaranga yo gukoresha. Ibihugu twari kumwe biteye imbere mu gukora iriya mishinga. U Rwanda rushyire imbaraga mu gukora imishinga yatuma tubasha gusingira amafaranga.”
Shyaka avuga ko kuba u Rwanda rutuwe n’urubyiruko kurusha ibindi byiciro by’abaturage byagirira akamaro abazavuka mu bihe biri imbere ruhawe ubumenyi bwimbitse ku gukora imishinga irengera ibidukikije ariko mu buryo burambye.
Mnyulwa Doreen ukomoka muri Zimbabwe wahuguye bariya bahanga yabwiye Umuseke ko koko u Rwanda rwashyize imbaraga mu kurengera ibidukikije haba mu guce amashashi, gusukura amazi n’ibindi ariko ngo rukomeze rushyiremo ingufu kandi rukore ibizaramba.
Ati: “ Ntekereza ko u Rwanda rukora neza kandi ruri mu bihugu 20 bikora neza mu guhangana n’ihindagurika ry’ibihe. Rwose mujye mubyishimira.Uyu munsi twatembere mu bice by’u Rwanda bitoshye, bisa neza. Rwose nabonye ko mushyira imbaraga mu kwita ku bidukikije ariko natanga inama yo gukora imishinga izaramba… Mwite ku ijambo sustainability, sustainability… Kwita ku bidukikije mu buryo burambye nibyo bizagirira akamaro abazabakomokaho.”
Keith Bettinger ukora mu ishami ry’umuryango w’abibumbye ryita ku iterambere yabwiye Umuseke ko ibihugu byose biri mu nzira y’amajyambere bisabwa gutekereza uko byakora imishinga yabifasha ubwabyo guhangana n’imihindagurikire y’ikirere kuko ibigega mpuzamahanga byifuza ko biriya bihugu bifata iya mbere muri uru rwego.
Nubwo amafaranga ahari ariko ngo ibihugu bigomba kumva ko aribyo bigerwaho n’ingaruka kurusha ibindi bityo bigakora uko bishoboye bikazigabanya.
Jean Pierre NIZEYIMANA
UMUSEKE.RW


text:
Umunyamuziki Anselme agiye kurushingana na Ruth
Mu itorero rya ADEPR Paruwase ya Nyarugenge ku mudugudu wa Nyarugenge ho mu mujyi wa Kigali, haravugwa ubukwe bw’umusore w’umunyamuziki Anselme, uzaba yambikana impeta n’umwari wamurutiye abandi Ishimwe Ruth. Buzaba taliki 16 Ukoboza 2017
Uyu musore wamenyekanye cyane mu ruhando rwa muzika ihimbaza Imana hano mu Rwanda, akomoka mu Ntara y’Amajyepfo ahahoze ari I Butare. Ubu we n’umuryango we bakaba basigaye batuye mu mujyi wa Kigali.
Anselme yafashije abaririmbyi benshi mu myaka yo hambere, ubwo yabafatiraga imiziki bazajya baririmbiraho yifashishije piyano (Piano), ibyo bitaga Diskette. Ubu buryo bw’imicurangire busa n’ubumaze kwibagirana mu baririmbyi b’abahanga, n’ubwo amwe mu makorari n’abahanzi bakibikoresha cyane cyane abo mu bice by’icyaro.
ANSELME YABAYE UMURIRIMBYI KUVA CYERA SI UWA NONE
Nk’uko mubyumva rero uyu musore yatangiye acuranga Piano, aza kwagura impano ye aho yitoje gucuranga gitari yo mu bwoko bwa akusitike (Guitar Acoustic) ari nabyo byaje kumuviramo kuba inzobere n’umuhanga cyane kuri gitari bakunze kwita baze (Guitar Base) imwe iba ifite ijwi riremereye cyane iba inihira mu yandi majwi y’ibicurangisho, ari nayo acuranga kugeza n’ubu.
Anselme yamenyekanye cyane muri korari Besalel yo mu karere ka Kicukiro aho yayicurangiraga ari n’umuririmbyi, nyuma aza kwimuka akomereza impano ye mu matsinda atandukanye y’abanyamuziki nka New Melody n’ahandi, ndetse akaba ari umwe mu bacuranzi bifashishwa n’abatari bakeya mu bitaramo ndetse no mu gutunganya indirimbo mu masitidiyo.
Kuri ubu Anselme abarizwa muri Korari Hoziyana yo muri ADEPR Nyarugenge mu mugi wa Kigali. Ndetse uyu musore n’ubwo atabikora kenshi ariko abamuzi aririmba bemeza ko ngo afite ijwi ryiza by’akataraboneka, ndetse ko ngo yibitseho n’ubumenyi buhambaye mu bijyanye n’imiririmbire. Uyu mugeni nawe akaba ari umuririmbyi ku mudugudu wa Kumukenke muri korari yaho yitwa "Jehova Jireh".
REBA AHAHISE AHAHISE H’UMUNYAMUZIKI ANSELME
Aganira n’agakiza.org ku murongo wa Telefoni, Bwana Uwayo Anselme yadutangarije ko ari mu myiteguro yo kwakira uwo Imana yamugeneye ngo bazabana kugeza ku gupfa cyangwa Kristo agarutse, ndetse ngo iyi ndahiro akaba azayirahirira imbere y’imbaga y’abakristo n’Imana I Nyarugenge kuya 16/11/2017
Ni muri aya magambo ati: “Ni byo ndi kwitegura kurushinga na Ishimwe Ruth kuya 16/11/2017. Gusaba no gukwa bizaba mu gitondo cyo kuri uwo munsi ku Gisozi, hanyuma tuzasezeranira kuri ADEPR Nyarugenge, nyuma ibindi birori bizakomereza ku Gisozi-Kumukenke. Inshuti n’abavandimwe mwese muzaze twifatanye muri ibyo byiza! ”
Anselme na Ruth bagiye kurushinga
Vedaste [email protected]


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
UMUGORE W'UMUTIMA
11 Umutima w'umugabo we uhora umwiringira;kandi ntazabura kunguka
12 Ahora amugirira neza, nta bwo amugirira nabi, igihe cyose akiriho.
13 Ashaka ubwoya bw'intama n'imigwegwe,anezezwa no gukoresha amaboko ye.
14 Ameze nk'inkuge z'abashoramari
Azana ibyo kurya bye abikura kure
15 Abyuka kare butaracya; akagaburira abo mu rugo; agategeka abaja be ibibakwiriye
16 Yitegereza umurima, akawugura
Awutezamo urutoki mu by'inyungu ivuye mu maboko ye.
17 Akenyerana imbaraga; agakomeza amaboko ye
18 Abona y'uko ibyo akora bimufitiye akamaro; kandi nijoro itabaza rye ntirizima.
19 Afatisha ukuboko urubambo ruriho ipamba; intoki ze zigafata igiti ahotoza
20 Aramburira abakene ikiganza; kandi indushyi akazitiza amaboko.
21 Ntatinyishe abo mu rugo igihe cy'imbeho; kuko abo mu rugo bambaye ibikomeye by'imihemba.
Yibohera ibirago by'ibisuna; imyambaro ye ni n'imyenda myiza y'ibitare byiza n'imihengeri.
23 Umugabo we amenyekana mu marembo y'umudugudu, yicaranye n'abakuru b'igihugu.
24 Aboha imyambaro akayigurisha, akaranguza imikandara ku bacuruzi
25 Imbaraga n'icyubahiro ni byo myambaro ye;[]
28 Abana be barahaguruka bakamwita umunyamugisha; n'umugabo we na we aramushima ati
29 "Abagore benshi bagenza neza; ariko weho urabaruta bose."
30 Ubutoni burashukana kandi uburanga bwiza ni ubusa; ariko umugore wubaha Uwiteka ni we uzashimwa.
IMIGANI 31: 10-31
IBITEKEREZO
Birumvikana,ubutunzi ushobora kuburagwa na so, ariko umugore mwiza ni umugisha w'Imana. Icyampa umukobwa cyangwa umugore usoma iyi nkuru, umugabo we akazamuboneraho umugisha. Kubana k'umugabo n'umugore ni mpa nguhe. Ugirira neza uwo mwashakanye ukabisanga imbere, wamugirira nabi na bwo ukabisanga imbere. "Nta cyo bitwaye irabanza icyo nakoze igaheruka."


text:
Mwo kabyara mwe niba muri abakristu mwirengera. Si igitangaza ko abantu barwanira mu rusengero n’ubwo ari bibi cyane kandi bidakwiye. Ikibazo kandi si icya ADEPR ahubwo ni icy’abanyarwanda n’amakimbirane ababamo. ADEPR ntikinga inzugi ngo yinjirwemo n’amakiranutsi gusa. Ibyo upfa n’uwo mubana mu rugo cyangwa mu mudugudu mu byinjirana mu rusengero. Iyo utabyihannye rero bishobora kuhagaragarira. Mwe kwikoma ADEPR yakira abanyarwanda bose baje kandi bazana ibibarimo. Ibyahabaye bishobora kuba ahandi. Lucifer yari malaika ukomeye mu Ijuru kandi ibyo yahakoreye murabizi, ntihari mu ijuru se hari ukwera kose kw’Imana. Yuda se we ntayari intumwa nk’abandi. Mujye mwandika mu maze gutekereza. Kuba byabereye mu rusengero ni uko biva mu mitima, mungo no mu midugudu tuduyemo. Cisha make ahubwo urebebe icyo wakora ngo umuryango nyarwanda ubane neza naho ubundi ibyakozwe ntibabibateye mu rushinge mu rusengero.
yemwe mwo kanyagwa mweee!!! isi irarundutse peeeee.....umvako abAdepr birirwa bavuga ngo mu macace(church) nyamara ntibagace imanza zandi madini doreko baziko ngo aribo bonyine basenga!!....iyo bihangana se amateraniro agasoza bakaniganira habze koko??inzu yImana koko ihindutse isibaniro??ahubwo buzuye dayimoni nibashake babe maso kuko satani yabatuyemo peee!!...wasanga bapfa umugabo doreko nabo ubusambanyi buvuza ubuhuha....erega bazerure nibyo bitambaro babikuremo,kuko nibigera kubirenge bariherera bagakuramo kdi ngo bavuye muri chorale nyabu🤔.rahirako ayo machyrch muvuga atazabatanga ijuru,mukanuye amaso?🙄😢ðŸ˜
ADEPR nayo ibamo abantu benshi bataye umutwe wasanga baribaraye mubyumba kandi ibyombona muriridini bituma ntaryinjiramo satani ikunda kugabamo ibitero bikaze
Kugwanira murusengero?Ese abakiristo bubu babay bate?
nsubize#Igiraneza https://umuseke.rw/amp/turarakaye-twabuze-epfo-na-ruguru-abagore-babwira-paapa.html
Nakumiro kiko. mu bitambaro mu mitwe ningutiya zigera ku Burengero...!! ubundi bakinishya bivugishwa Za amen. (yagucaho
Nakumiro kiko. mu bitambaro mu mitwe ningutiya zigera ku Burengero...!! ubundi bakinishya bivugishwa Za amen. (yagucaho
Nakumiro kiko. mu bitambaro mu mitwe ningutiya zigera ku Burengero...!! ubundi bakinishya bivugishwa Za amen. (yagucaho
Tugeze muminsi yanyuma ubundi ntamuririmbyi ukwiye kuririmba afitanye ikibazo namugenziwe hari ikintu mbona nubwo habayeho kwihanira ariko hari ikibyihishe inyuma( bafite icyo bapfa) ubuhemu bwaragwiriye nuko kwihanira aricyaha gihanwa namategeko hari umuririmbyi wantuste ntavuga .umuririmbyi wanyambuye .umupasiteri wumudive wanyambuye nabandi ubo mushobora guhura wareba bibr nibitabo bacigatiye mukaba mwakocorana (ibyo bakoze ndabagaye kuko bihaniye ariko atarukwihanira sinabarenganya
Tugeze muminsi yanyuma ubundi ntamuririmbyi ukwiye kuririmba afitanye ikibazo namugenziwe hari ikintu mbona nubwo habayeho kwihanira ariko hari ikibyihishe inyuma( bafite icyo bapfa) ubuhemu bwaragwiriye nuko kwihanira aricyaha gihanwa namategeko hari umuririmbyi wantuste ntavuga .umuririmbyi wanyambuye .umupasiteri wumudive wanyambuye nabandi ubo mushobora guhura wareba bibr nibitabo bacigatiye mukaba mwakocorana (ibyo bakoze ndabagaye kuko bihaniye ariko atarukwihanira sinabarenganya
Tugeze muminsi yanyuma ubundi ntamuririmbyi ukwiye kuririmba afitanye ikibazo namugenziwe hari ikintu mbona nubwo habayeho kwihanira ariko hari ikibyihishe inyuma( bafite icyo bapfa) ubuhemu bwaragwiriye nuko kwihanira aricyaha gihanwa namategeko hari umuririmbyi wantuste ntavuga .umuririmbyi wanyambuye .umupasiteri wumudive wanyambuye nabandi ubo mushobora guhura wareba bibr nibitabo bacigatiye mukaba mwakocorana (ibyo bakoze ndabagaye kuko bihaniye ariko atarukwihanira sinabarenganya
Tugeze muminsi yanyuma ubundi ntamuririmbyi ukwiye kuririmba afitanye ikibazo namugenziwe hari ikintu mbona nubwo habayeho kwihanira ariko hari ikibyihishe inyuma( bafite icyo bapfa) ubuhemu bwaragwiriye nuko kwihanira aricyaha gihanwa namategeko hari umuririmbyi wantuste ntavuga .umuririmbyi wanyambuye .umupasiteri wumudive wanyambuye nabandi ubo mushobora guhura wareba bibr nibitabo bacigatiye mukaba mwakocorana (ibyo bakoze ndabagaye kuko bihaniye ariko atarukwihanira sinabarenganya
UWO MUSHITANI WAHATEYE KO ARI MUBI?


text:
Kubwanjye icyemezo nafashe nari nagitecyerejeho, gusa naje gusanga yuko uko gutekereza ntasano bifitanye no kuba cyari cyizima. Kubera ibyari bimaze igihe biri kuba hagati yanjye n’ umusore twari ducuditse, nahisemo gufata inzira yihuse nabonaga nzagiramo inyungu zitari nke. Gusa mbere yaho gato reka mbahe ishusho yuko urukundo rwacu uko rwari rumeze,
Kuva na hambere uwo musore yari asanzwe afite umugore ndetse n’ umwana yari yarasize muri Africa, duhura yambwiyeko bari baratandukanye gusa inshuro nyinshi nagiye njya muri telephone ye ndetse no kumbugankoranya mbaga yakoreshaka sinaburaga kugasanga amafoto y’ ubwambure yabaga yoherejwe nuwo wari umugore we. Umusore nagira icyo mubaza akambwira ko nawe atazi impamvu uwo mugore akomeza kumwihomaho kandi ibyabo byararangiye. Ubwo nyiramwiza aho nkaba nadukiriye wamugore kumbuga nkoranyambaga yakoreshaga nkamutuka mubaza impamvu atava kumugabo wanjye. Aho ntimundenganye ntawe udafuha! gusa mba naramenye ubwenge hacyiri kare ko uwo wari mugore we atari kohereza ayo mafoto y’ ubwambure bwe ntawayamutumye.
Sirimwe yewe si nakabiri nagiye njya aho uwo musore yabaga mutunguye ngo nsange ataryamanye n’ undi mukobwa. Aho kugirango mbaze uwo muhungu icyibimutera ahubwo nahitaga nadukira umukobwa nsanze bari kumwe tukarwana cyangwa se nkamutuka. Ntamunsi n’ umwe yigeze ansaba imbabazi z’ amakosa yabaga yakoze, niyo nivumburanga nkagenda narongeraga nkigarura akaba arinjyewe ahubwo uzimusaba. Byari ibigaragara ko uwo musore ntarukundo yanjyiriraga gusa nakomeje kuzajya mbyima amatwi ndetse n’ amaso, Gusa nari nararwiyemeje, nari naravuzeko ntazamuhara uko byazagenda kose yewe ntanirengagije n’ icyibazo cy’ ibyangombwa nari mfite. Niyemeje kurwana izo ntambara zombi icyarimwe
Ingeso ye y’ ubushurashuzi yarakomeje, nuko muri bwa bwenge bwanjye bucye numva y’ uko umwanzuro ari uko nazajya njya kurara iwe ndetse no mugihe atagiye gukora tukaba turi kumwe. Ibyo nabyo ntibyampiriye kuko narahabyukaga hakaza kuryama undi. Maze kumva ko nsigaje amezi arindwi gusa ngo bansubize iwacu nafashe umwanzo wo gutwita inda ye. Kuri njye nibwiraga ko ntacyindi cyizahagarika izo ngeso ze uretse uwo mwana nzaba mutwitiye, ndetse numvaga ko ariho nzahera musaba ko tujya gusezerana imbere y’ amategeko dore ko we yari afite ibyangombwa bimwemerera gutura burundu muri icyo gihugu. Numvaga ko byose biramutse biciyemo naba tsinze ibitego bibiri byikurikiranyije : kuguma imahanga ndetse no kubana n’ uwo musore.
Muminsi micye gusa nari maze gusama, icyo cyemezo ntitwigeze tucyumvikanaho, gusa kurinjye numvaga aricyo gikwiye. Ubusanzwe nafata ibibi bindinda gusama, nabihagaritse mu ibanga nuko imigambi yanjye iba iciyemo gutyo! Nawe kandi ntakundi yari kubigira yarabyakiriye, Nyuma yaho rero nibwo natangiye kumushyiraho igitutu ngo twimukire muyindi nzu nini tubane noneho byeruye , dore ko ubusanzwe najyaga kurarayo nihishe. Umusore yaranyangiye agahora yireguza ko Atari yabona ubushobozi bwo kwishyura inzu nini. byahe se ko yabeshyaga! Ibyo byose byabaye atazi ibya dossier yanjye uko ihagaze, yego yari asanzwe aziko ntaburenganzira nahawe bwo kuhaguma gusa sinigeze mubwira ibyayo mezi arindwi bari barampaye. Maze kubimubwira ntacyintu kinini yabivuzeho, gusa yanyemereye kuzakora igishoboka cyose sinsubire muri Africa.
Twakomeje kuba muri ayo, yaranze ko twimuka, gusa nanjye ninkaho narinsigaye nibera iwe, inda yari yaramereye nabi cyane mukwirinda ko abo twabanaga babimenya nayisemo kuzajya mara igihe kinini iyo. Inda imaze kugira amezi atandatu nagiye kubona mbona ibaruwa iturutse muri leta ivugako ngomba kwitegura gutaha nyuma y’ ukwezi, mubyukuri nabuze uko mbigenza ndashoberwa, ntangira gushaka icyo nzabeshya ngo sinjyende ndacyibura, gusa nanone nkiha amahoro kuko numvaga ko ntawe uzankoraho kubera nari ntwite. Umusore maze kubimubwira nibwo yahise ambwirako natangira gushakisha inzu tukimuka, yampaye uburenzira gusa ntabufasha yigeze ampa dore ko urundi rwitwazo rwahise ruba akazi, ngo njye nirirwa nicaye murugo nzabikore. Kuko nabona ntakundi birajyenda natangiye kwiruka mumazu n’ iyo nda yari imaze kuba nkuru. Aho nabaga nagize amahirwe yo kubona iyo namubwiraga igiciro yahitaga avuga ko ari menshi atayabona.
Ukwezi kose kwarangiye nkiri muri ayo , umunsi nyirizina nagombaga kugenda, nize umutwe w’ uko nakwirwaza nkakoresha uburyo bwose bushoboka bakanshyira mubitaro. Koko niko byagenze , nahamagaye mugenzi wanjye mubwira byose uko byifashe niko kumperekeza tujya kwamuganga nuko mbeshya ko narindi kuva kandi bidashoboka kumugore utwite. Nabonye abaganga banyuranyuranamo bafata ibizamini byose bishoboka ngo barebe icyibitera baraheba, gusa bafata umwanzuro wo kunshyira mubitaro ijoro rimwe ngo hato hatagira icyiza kuba natashye. Naraye aho hango, isaha nagombaga kugenda kucyibuga cy’ indege police yarampamagaye imbaza niba niteguye niko kubabwirako ndi mubitaro ntashobora kugenda. Abapolice babiri nuwari umwunganizi wanjye mumategeko baje kundeba aho nari ndwariye niko gusaba ibisubizo by’ ibizamini byanjye ubundi basiga bambwiyeko umunsi wo gutaha wimuriwe mucyumweru gikurikiyeho, nanjye aho nari ndwamye nti ndabacyize ubutaha nabwo sinzabura icyo mbacyinga! Umusore wanjye disi nawe yari anyicaye iruhande ibyo byose biri kuvugwa ubona ntacyo bimubwiye.


text:
Mu kagali ka Ruragwe, ho mu murenge wa Rubengera, Akarere ka Karongi, abaturage baho bamaze gutera intambwe ifatika mu kurwanya no gukumira ihohoterwa rikorerwa mu ngo.
Abaturage bamaze kubona ko ibibazo byinshi by’ihohoterwa bituma badatera imbere mu muryango, bafashe ingamba zo gutangira kurirwanya biciye mu biganiro byagutse ariko bibera mu matsinda. Ni muri urwo rwego bafashe iya mbere bakajya bakorana inama mu itsinda ry’ abagore, iry’ abagabo, urubyiruko ndetse n’abasaza. Ibi biganiro abaturage babihisemo nk’ inzira yo kubanza kwisuzuma ubwabo ngo barebe neza uruhare buri tsinda rifite mu guteza amakimbirane yo mungo.
Ku ikubitiro habanje kuganirizwa abasaza n’abakecuru bo mu kagari hagamijwe kwibukiranya bimwe byari mu muco wa kera ariko bituma ihohoterwa rikomeza gushinga imizi mu ngo zubakwa ubu. Muri iyi nama abasaza bagaragaje ko nubwo abubu bitwaza umuco ahubwo aribo bataye umuco kuko cyera nubundi umuco wo kwiyandarika wari ikizira. Abo basaza babona ko hakwiye kongerwa inyigisho cyane cyane ku rubyiruko kuko ingeso mbi bishoramo arizo zituma ingo zabo zitaramba kuri iki gihe. Iyi nama y’abasaza yabaye kuwa 03/10/2017.
Inama z’itsinda ry’ abagabo, zari zigamije kubakangurira kwita ku muryango no gutera intambwe yo kureka guhohotera abagore, kuko bakunze gushyirwa mu majwi ko badindiza ubukangurambaga bwo kurwanya ihohoterwa kuko batitabira umugoroba w’ababyeyi. Muri iki kiganiro abagabo ubwabo bagaragaje amakosa akorwa n’abagore babo akabatera kubahohotera. Muri yo bagaragaje:
- Ubusinzi bukabije;
- Isuku nke;
- No kutiyubaha.
Muri iki kiganiro abagabo baboneyeho umwanya wo kwisuzuma ku ruhare rwabo bagira mu ihohoterwano rikorerwa mu rugo. Abagabo bemera ko bagira ingeso yo kwikubira umutungo w’urugo ndetse no kudaha umwanya uhagije abagore babo ngo bagirane ibiganiro. Ahanini bashingira ko aribo biyumvamo ubushobozi bwo gufata ibyemezo bityo umugore atabyubahiriza akaba arahohotewe. Iyi nama y’abagabo yabaye inshuro 2 (kuwa 10/10/2017 no kuwa 17/10/2017), abagabo biyemeza ko bazajya bakora inama nkizi, buri wa kabiri w’icyumweru cya nyuma cy’ukwezi.
Ku cyumweru taliki ya 24/10/2017, Abagore nabo bafashe umwanya wo kuganira barebera hamwe uko bahohoterwa n’abagabo babo. Bavuze zimwe mu ngeso ziganje cyane mu kagali kabo ku bagabo:
- Guca inyuma abagore babo;
- Kwikubira umutungo;
- No kwanga gusezerana.
Muri iki kiganiro abagore nabo baganiriye ku mpamvu zabaturukaho ziteza ihohoterwa mu rugo, basanze hari ibyo bakoraga byatuma amakimbirane yiyongera mu rugo nko kutiyitaho ndetse no kwita ku mugabo kuko umwanya munini bawumara mu gukora imirimo myinshi yo mu rugo. Iyo umugabo ahuye n’undi mugore wabonye umwanya wo kwiyitaho ahita amutwara.
Kuri uyu wa kabiri taliki ya 31 Ukwakira 2017, habayeho igikorwa cyo guhuriza hamwe biriya byiciro byose hiyongereyemo ndetse n’urubyiruko. Baganiriye ku byavuye mu nama zo mu matsinda bibanda cyane cyane kugushakira hamwe icyakorwa. Umuyobozi w’ ikigo cy’amashuri abanza ya Ruragwe Mukeshimana Immaculee yabaganirije ku burere bukwiye umwana mu muryango bwamufasha kuzirinda gukora ihohotera igihe nawe yubatse urwe rugo.
Perezida w’abunzi muri aka kagali Mayira Abdu-Rahman yashimangiye umusaruro wavuye muri izi nama zabanje, aho yemeza neza ko muri uku kwezi k’ Ukwakira kurangiye nta kibazo cy’ amakimbirane bakiriye mu bunzi mu gihe mu mezi yabanje wasangaga bafite ibibazo birenga 12 mu kagali bishingiye ku makimbirane.
Umukozi wa Tubibe Amahoro ushinzwe gukurikirana ibibazo by’ihohoterwa, yagarutse kubiranga urugo rwiza, ruzira amakimbirane kandi ruhana ibitekerezo ku mikoreshereze y’umutungo hagati y’abashakanye.
Aha urubyiruko rwagaragaje ko rufite impungenge ziterwa no gusesagura umutungo ku babyeyi babanye nabi bityo abana babo bakazahura n’ubukene igihe ba babyeyi batakiriho cyangwa batandukanye. Kuko iyo bakiri mu makimbirane ntibibuka ko bafite inshingano ku bana babyaye, cyane cyane ko itegeko ryakuyeho gutanga umunani.
Ikibazo cy’urubyiruko giteye gitya:
Kuki icyangombwa cy’ubutaka habaho 50% ku mugabo na 50% ku mugore ubwo abana bo bafiteho kangahe? Ese umwana afite uburenganzira bwo gutambamira imikoreshereze mibi y’isambu mu muryango?
Muri iyi nama hagaragayemo imwe mu myanzuro yavuye mu nama zayibanjirije,
- Abagabo bemeje ko bazakomeza kujya bahura rimwe mu kwezi kuko babona amasomo bakuramo abafasha kugira ingo zifite amahoro.
- Gushyiraho inama y’umuryango igizwe n’umugabo, umugore n’abana kugirango baganiriremo iby’urugo rwabo, ikaba itandukanye niyajyaga iba igamije kunenga cyangwa guhana uwitwaye nabi mu muryango mugari urimo na benewabo ku mpande zombi.
- Kwirinda icyababaza mugenzi wawe mubana.
Muri iyi nama, abaturage batangiyemo n’ibyifuzo bishobora kugabanya zimwe mu ngeso zitera ihohoterwa mu ngo hagati y’abashakanye. Muri zo harimo gusaba abanyakabari ko nabo bajya bagira uruhare mu gucyaha abagore n’abagabo baje babagana ndetse no kubagira inama kugirango inzoga zitababera intandaro yo gusahura ingo zabo. Abacuruzi nabo bagira uruhare mugusenya ingo cyane cyane iyo bakurikiranye amafaranga.
Tubibutse ko izi nama zose zabaye muri aka kagari ari umwihariko wako batekereje nyuma y’aho umuryango Tubibe Amahoro ubigishije gukoresha ikarita nsuzuma mikorere mu gusesengura ibibazo rusange by’ ihohoterwa rishingiye kugitsina rikorerwa mu ngo binyuze mu mushinga wo kurwanya ihohoterwa, ukorera mu Karere ka Karongi na Burera. Uyu mushinga uterwa inkunga na Norwegian People’s Aid (NPA).


text:
Muraho bakunzi b’ikinyamakuru cyacu umuryango,
Ndi umudamu wubatse mfite abana babiri nabyaranye n’umugabo wanjye tumaranye imyaka itanu tubana byemewe n’amategeko.
Mu bukumi bwanjye nabayeho ubuzima butandukanye kandi bigoye kuko nabyirutse mbana n’umugore w’inshuti ya Mama kuko we yashatse undi mugabo nyuma y’urupfu rwa Data mu mwaka wa 1994 ubwo nari mfite imyaka 8.
Uwo mudamu mama yandagije umugabo yashatse amubwiye ko batabana amfite yanderanye n’abana be ariko mu by’ukuri yaramvunishaga cyane ugereranyije n’abana be twanganaga mu myaka ariko nkabyihanganira kuko ntaho nari guhungira.
Ubwo nagiraga imyaka 18 nahisemo kuva muri urwo rugo njya kwiga kuboha imisatsi(coiffure et esthetique)ari naho natangiriye ubuzima bushobora kungiraho ingaruka muri iki gihe.
Mu by’ukuri nkimara kumenya gusuka no kudefiriza abagore nabonye akazi muri salon de coiffure bampemba macye(10,000Frw)ku kwezi kandi nikodeshereza,nitegera ndetse nanigaburira.
Nasabye umukoresha kunyongerera anyumvisha ko bishoboka ndetse anambwira ko bishoboka kandi ankunda kuko ngo yabonaga nitanga.
Nguko uko yanyiyegereje kugeza uwo turyamanye bwa mbere nyuma bikomerezaho kugeza mbaye nk’umugore we ariko umushahara urazamuka ugera ku 25,000 Frw.
Numvaga ntacyo bintwaye kuko n’ubundi nisamye nasandaye natakaje ubusugi kandi iyo nivumbura nari kwangara.
Gusa yaje kwadukana ingeso ntazi aho yakuye kuko uretse kuba yaragendaga arushaho kuba umusinzi,uyu mugabo ukomoka muri Uganda yigeze kuntumira ngo angurire icyo kunywa(niko yakundaga kubikora iyo yateguraga ko turi bukore imibonano mpuzabitsina)ngirango ni ibisanzwe ariko tugeze mu buriri andongora ahabigenewe nyuma aza no kundongora mu kabuno.
Mu by’ukuri byarambabaje ariko mbyumva nyuma kuko nanjye twaryamye nanyweye agatama sinahita mbyumva ariko mu gitondo numvise nokerwa cyane muri icyo gice mbimubajije anyemerera ko yabikoze kandi ko ntacyo bitwara,ubwo nabyo aba abyinjije mu mibanire yacu.
Icyakora nyuma yaho twabikoze inshuro nk’eshanu nza kumusezera mubwira ko ntazongera kumukorera kuko nari nabonye inshuti kandi inyemerera kumpa igishoro nkikorera.
Uko niko natandukanye nawe ntangira no kwibagirwa ibyo nanyuzemo byose kuko umugabo wanjye(akintereta)yanyitagaho kandi yampangiye umurimo wo gucuruza kwa Mutangana I Nyabugogo.
Siniriwe mvuga ibihe byiza uwo musore yangejejeho mbere y’uko tubana.
Mbere yo kubana nawe yansabye no tubwirana ibyo twanyuzemo byose ibibi n’ibyiza nta mbereka ndabimwemerera kuko numvaga yarambohoye.Namubwiye abandongoye bose ndetse mwerurira ko ntari isugi kuko numvaga n’ubwo yanyanga ntabimurenganyiriza kuko yari yaramfashije byinshi.
Nyamara yambwiye ko yishimiye uburyo mubwije ukuri ndetse ambwira ko arushijeho kunkunda nta n’icyabuza ko tubana.Gusa sinigeze mubwira ko nakoze imibonano mpuzabitsina mu kibuno kuko numvaga ko bitari ngombwa atashoboraga no kubimenya.
Mu mpera z’umwaka ushize rero tumaze imyaka itanu tubana kuko twasezeranye muri 2012 yaransohokanye twinywera agatama nk’uko bisanzwe kuko twahuye twembi tunywa inzoga ariko bidakabije,ariko uyu munsi habaye akarusho kuko twari twishimiye igihe tumaranye kandi dutera imbere.
Ibirori byacu twabisoreje mu rugo dutangira kurwubaka twishimye n’amarangamutima menshi n’amashyushyu mbese nk’ababikoze bwa mbere.Sinzi rero uko yampindukije ngo duhindure pozisiyo ubugabo bwe buyobera mu kibuno ndetse bwinjiramo byoroshye kuko hagutse biturutse kuri wa mugabo w’umugande nshiduka ariho yakomereje nanjye nirinda kumubuza kuko n’ubundi byari byarangiye. Byongeye kandi nibwiraga ko wenda bitewe no gusinda bityo ko hari igihe yaba agirango ari kubikora ahabugenewe.
Gusa naje gutungurwa hashize iminsi kuko twatangiye kubaka urugo nk’uko bisanzwe nyamara twagera hagati nkumva yimuriye mu kibuno nk’uwabigambiriye ndetse yajya no kurangiza agakuramo akarangiriza ahabugenewe.
Kuva icyo gihe nibajije ibibazo by’ingutu nifuza ko mwamfashishaho inama.
Nibajije niba asanzwe arongora mu kabuno cyangwa niba abyize vuba.
Niba se asanzwe abikora kuki atari yarabingeragerejeho kandi ndi umugore we.
Niba se abyize vuba yabyigiye kuri nde ?kuri jye cyangwa yaba anca inyuma?
Ndibaza icyo namusubiza ambajije ati kuki wampishe ko wakoze imibonano mpuzabitsina mu kabuno,ndetse nkumva natangurannwa nkamubwira ukuri namuhishe.
Ariko se aramutse anyanze cyangwa akantera icyizere maze imyaka itanu nubaka mu rugo iwanjye mubwiye ko namubeshye mbere?
Mungira inama.
icya 1 uzarwara amara,nka hoemorroide bikabije cyane,ikindi umugabo ntafatwa nuko wamukoreye ibyica ubuzima bwawe,va mu bujiji kuko ibyo byangiza anus ukajya winera ntuba ugifite controle,imenye cg upfe muhakanire ,umubwize ukuri,ugabanye ni nzoga mugore mwiza ,kuko bose babanza kuguhata agacupa,ikindi egera abaganga baguhe imiti ifasha gusubira uko warumeze mrc
MUREKE NAWE YABYIZE KUBANDI BAKOBWA. GUSA IYI NI INGESO MBI KUKO IGITSINA GIFITE AGACIRO SIMUKABUNO KK IMANA ITABIGENNYE
Uyu mudamu nareke kwibaza uko umugabo we yamenye iriya ngeso kko nawe byakubayeho mutarabana.Ahubwo nimubwizanye ukuri kuri byose kko nubundi nawe numvise abikunda.ahubwo c wwe urabyishimira???? thx


text:
Urubyiruko rurangije Kaminuza mu by’ubuhinzi rugiye gukorana n’abahinzi b’ibirayi bo mu turere twa Nyabihu, Burera, Musanze na Rubavu mu gukemura ibibazo byagiye bigaragara mu buhinzi n’ubucuruzi bw’ibirayi, aho wasangaga bamwe mu bahinzi badahingira ku gihe, abandi ntibasarurire igihe ndetse hari n’abandi batakoreshaga inyongeramusaruro uko bikwiye.
Ku itariki ya 6 Gashyantare 2018, nibwo uru rubyiruko rwateraniye mu karere ka Musanze , maze ruhabwa inama n’ ubuyobozi uko bagomba kuzamura umusaruro w’ibirayi, ukava aho wari uri ukagera ku rundi rwego.
Havugimana Vincent ni umuyobozi mukuru w’ihuriro ry’ibirayi mu Rwanda, FECOPORWA, yavuze ko uru rubyiruko rugiye gukorana n’amakoperative agera ku 137, n’amakusanyirizo 134, kandi ko buri muntu azahabwa koperative akoreramo, yongera kubibutsa ko kuba inyangamugayo ari byo bizatuma abahinzi babiyumvamo ndetse n’umusaruro wabo ukarushaho gutera imbere.
Havugimana Vincent, umuyobozi w’ihuriro ry’abahinzi b’ibirayi mu Rwanda
Havugimana yababuriye ko mu gihe bari ku murimo wabo batagomba guhishira uwo ari we wese wagaragaweho na ruswa, ikindi abizeza ko bazafatanya n’inzego zibishinzwe.
Kagwera Edith, umuyobozi ushinzwe ishoramari muri Minisiteri y’ ubuhinzi n’ubworozi , nawe yibukije ururubyiruko ko bagomba gukora ibishoboka byose abahinzi bakabiyumvamo kandi ko ibyo bagiye gukora ari byo bizabahesha kugera ku yindi ntambwe, aragira ati "Uruhare ni urwanyu kugirango abo mugiye musanga babiyumvemo, ikindi kandi hari ubumenyi mugiye kubavomamo kandi ko guca bugufi kwanyu ariko kuzatuma mukorana neza nabo".
Umukozi w’Akarere ka Musanze ushinzwe ubuhinzi, Ngendahayo Jean, we yabwiye uru rubyiruko ko ikintu cya mbere abifuzaho ari uko mbere yo gutangira babanza guhiga imihigo kandi bakazayesa, kugirango buri muntu na koperative akoreramo bazabashe kureba niba hari icyahindutse, byaba nta cyiyongereye bakazamenya uko basuzuma ikibitera, ikindi ngo ni uko bagomba kuza batiyita abayobozi b’amakoperative, ko ahubwo baje kongerera ubumenyi abahinzi, babafasha gukoresha inyongeramusaruro, guhingira igihe n’ibindi byinshi bigamije kuzamura umusaruro.
Abayobozi batandukanye bo muri Rubavu, Burera, Nyabihu na Musanze bari baje guha impanuro urubyiruko rugiye gufatanya n’abahinzi b’ibirayi
Josephine Mujawamariya


text:
Kugira ngo urukundo rwanyu rusagambe, ntabwo ukeneye gukora ibitangaza. Ahubwo hari ibintu bimwe na bimwe ugomba kwirinda bishobora kugukoma mu nkokora , vuba cyangwa se kera bigatuma wumva utagikundana n’umukunzi wawe. Ni ibintu bigaragara nkaho ari bito, ariko ugomba kwirindwa cyane.
1. Televiziyo
Televiziyo ni kimwe mu bintu byangiza urukundo (ku bazitunze). Hari igihe mujya ku meza ari nako muri kureba amakuru , mwarangiza mugahita mureba firime, ibyo bikarangira munaniwe muhita muryama ; nta mwanya mwabonye wo kuba mwaganira ngo buri umwe yite kuri mugenzi we. Igisubizo kuri iki kintu, ni ukugabanya igihe umara ureba televiziyo kugira ngo ubashe gushyikirana n’umukunzi wawe. Aho kugira ngo iki gikoresho kibasenyere, byibura mwakwemeranya kuyisimya inshuri 4 mu cyumweru, mukamenya amakuru mukoresheje ubundi buryo burimo radiyo.
2. Kurambirwa
Bitewe n’ ibintu bitandukanye musigaye muhugiyemo birimo na televiziyo twabonye haruguru, mwarambiwe gusohokera ahantu mwakundaga kujyana. Ntabwo mukijyana gutembera, ntabwo mukijya kureba ibitaramo nka mbere, ntabwo mukijya ha hantu mwakundaga gusohokera, ahubwo musigaye musohoka nka rimwe mu kwezi, nabwo mugiye gusura abantu b’ inshuti cyangwa se mubaherekeje igihe baje kubasura. Mugomba rero kugarura wa muco watumaga muba mwenyine mugaseka mugakina, mbese mukongera mukiyibutsa ibintu bya kera byabahuzaga.
3. Amasaha y’ ikirenga
Ugomba guhagarika kuva ku kazi igihe cyarenze. Uretse ko utanafite igihe cyo kwiyitaho nkawe ubwawe, uba unananiwe cyane ku buryo nta kintu wabasha, ibi rero bikaba bitagwa neza umufasha wawe. Kuri bamwe iyo akazi kagufata umwanya munini, usanga ari nacyo kiganiro usigaye ufite gusa ; ibi bigomba guhinduka. Ni byiza gukora akazi kawe n’imbaraga zawe ku buryo amasaha yako arangira nako karangiye, maze ugahaguruka ugataha.
Gerageza gutaha kare kugira ngo ugire igihe uba uri kumwe n’umukunzi mbere y’ uko amasaha yo gufungura agera. Aka gahe kandi ntugaharire ibindi, ahubwo sa nk’ uwikuye iby’ akazi mu mutwe maze wite kuri mugenzi wawe.
4. Kutiyitaho
Ntabwo kuba mwarashyingiranywe cyangwa se mubana bivuze ko ugomba guterera iyo. Hagarika guhora wambaye imyenda yo gukorana igihe cyose uri mu rugo, cyangwa se ngo ushyiremo imyenda ishaje, imisatsi uyireke idakoze, ngo ureke ibintu byawe byandagaye ahantu hose mu nzu. Iyiteho !. Nibyo koko umukunzi wawe agukunda uko uri, ariko se kuki utashyiramo umuhate kugira ngo umwereke ubundi bwiza bwawe atari azi ? cyangwa se ngo umwereke ko bwa bundi ntaho bwagiye ? iki gihe uba urashe inyoni ebyiri icya rimwe kuko, uba umweretse ko umuha agaciro igihe ahari kandi ukanamwereka ko ubwiza bwawe ntaho bwagiye.
5. Kumera nk’ aho mugenzi wawe adahari
Undi mwanzi w’ urukundo, ni ukumera nk’ aho mugenzi wawe adahari. Aha ntabwo bivuze kutamuha impano, ahubwo byonyine kumureba: Ukabona ko yavuye muri ‘salon’ gukora umusatsi we cyangwa se kwiyogoshesha, ukabona igihe yaguze amaherena mashya cyangwa se ikote rishya. Ntuzatindiganye kumubwira ko ubona ko yambaye neza, cyangwa se ko akeye igihe uri kubibona. Ugomba kandi kumwereka ko unyuzwe n’ akantu agukoreye, igihe agize icyo akora kikakunyura.
6. Gufuha by’ indengakamere
Hagarika kumugenzura cyangwa se kumubaza ibibazo byinshi uko umutima uteye, kuko ipfundo ry’ urukundo ni ukwizerana. Kubera guhora umukeka, ushobora gutuma umukunzi wawe yirekurira undi muntu.
7. Kwifata
Burya akabariro kagira uruhare runini mu mubano wa babiri. Ntabwo abashakanye babereyeho kwifata bihoraho. Mugomba guhora mufite udushya mu bijyanye n’ ubuzima bwanyu bw’ imibonano mpuzabitsina, mugahindura ahantu ndetse n’ uburyo (positions)… kugira ngo murusheho kuryoherwa n’ icyo gikorwa , mushobora kandi gufata amasomo musoma ibitabo, mureba amafilimi , muganira n’inzobera mu bijyanye n’imibonano mpuzabitsina niba mwese mubona ntacyo bibatwaye.
8. Umuryango uvukamo
Nibyo koko, ababyeyi b’ umwe baba bagomba kubana n’ undi nk’ aho ari umwana wabo, akabubaha akabaha agaciro bakwiye. Gusa ntuzigere umuhatira gukora icyo atumva neza, kuko bishobora kumurambira. Ntuzamubwire ko buri ku cyumweru mugomba kujya gusangira n’ ababyeyi bawe, ko hari icyo agomba kubagurira, kuko uko bigushimisha bishobora kuba ari ko bimurambira.
9. Kutagira imishinga
Gukundana cyangwa se gushinga urugo ntabwo bivuze kudatekereza ejo hazaza. Mugomba gufatanya, mugakora imishinga y’ igihe gito (kugura tumwe mu dukoresho mukeneye mu rugo, kugura inzu yo kubamo…) n’ imishinga minini (kubyara abana, gukora umushinga ubyara amafaranga …). Ntuzigere ureka gutekereza kuri ejo hazaza hanyu. Ibi bituma mufatanya gushaka icyo mwakora mwembi. Bitaba umukunzi wawe akabona ntacyo umaze agatangira kwishakira abandi bafite imishinga y’ejo hazaza.
10. Guceceka
Kutaganira ni umwanzi ukomeye w’ urukundo rwa babiri. Bitewe na bimwe mu byo twabonye haruguru, hari abahitamo guceceka. Ibi rero ngo bishobora kwangiza urukundo rwanyu, mugasigara mubanye nk’ abantu baziranye gusa. Ni byiza ko mugerageza gushaka ikintu muvugaho, gituma muganira n’ ubwo nta kintu kinini mwaba muri gutegura. Igihe ibi byanze, mushobora kwitabaza abaganga bo mu mutwe (thérapeute).


text:
Inzego z’umutekano zahise zizana za kizimyamoto mu bikorwa by’ubutabazi ariko umuriro wari utarazima kugeza saa tanu.
Abaturiye uru ruganda rwa "Société Rwandaise des Chaussures" babwiye IGIHE ko umuzamu warurindaga ari we wagize uruhare muri iyo nkongi kuko yacanye ikibiriti ashaka guhakura ubuki mu mitiba iri munsi yarwo, umuriro ufata ibikoresho bya pulasitiki bikorwamo inkweto.
Uretse abaturage, Umuyobozi w’uru ruganda witwa, Samuel Maina, yabwiye IGIHE ko hahiye toni 90 z’ibikoresho bya pulasitiki bifite agaciro k’asaga miliyoni 190 Frw, nawe agashinja uwaharindaga guteza inkongi.
Yagize ati “Ni umusekiriti warindaga aha wabiteye, ni pulasitiki zingana na toni 90 zahiye, urebye muri rusange ibyahiye bifite agaciro ka miliyoni zigera ku 197 Frw uretse ko bigoye kubibara.”
Uwo muzamu warindaga uruganda rutagikora yahise atabwa muri yombi.


text:
Ubusitani : Ibiti by’ubwoko bwa Tuya
Tuya ni igiti kijya kumera nka sipre ( cypres), gikura gisa nk’icyegerana. Ni igiti kitaraterwa ahantu henshi muri Kigali. Ni igiti rero kigaragara neza. ufite ubusitani buto watera kimwe cyangwa bibiri, ariko ufite ubusitani bunini watera byinshi mu buryo ushaka. iyo bikurikiranye ari byinshi bimera nk’ibitanga imbibi y’ahantu n’ahandi.
Uko giterwa : Ucukura umwobo ugashyiramo ifumbire hanyuma ukagiterekamo
Uko kitabwaho : urareka kigakura, ntago kijya gikatwa ahubwo ukata ibyaba byameze iruhande yacyo Tuya uko gikura kigenda kiha umurongo (forme).
Byanditswe hifashishijwe umu jardinier wabigize umwuga. Ukeneye izi ndabyo cyangwa ko agukorera jardin muhamagare kuri 0783099651


text:
- Ibisebe byo mu gifu n’amara
Indwara izwi nk’iy’ibisebe byo mu gifu no mu nkondo yacyo yo hasi aho gihurira n’urura ruto ndetse n’umuheha w’indurwe iva mu gasabo k’indurwe ko mu mwijima (ulcères gastroduodénaux), ishobora gukomoka ku mikorere mibi y’igifu ituma ibyokurya kenshi bidashira mu gifu neza. Bishobora kandi guterwa n’intekerezo mbi zituma ubwonko buhungabana mu mikorere yabwo. Ibi bisebe bifite n’izindi nkomoko nyinshi, zirimo nko kudatapfuna neza ibyokurya ngo binoge, agahinda, ishyari, n’ibindi. Umurage mubi w’intekerezo zidakora neza rero ni uwo kwirindwa.
- Kanseri na leucémies
Ni indwara mbi, ibarirwa mu ndwara eshanu zihangayikishije isi muri iyi minsi y’imperuka. Abahanga bo muri iyi si bayiburiye umuti, ntigira urukingo wakwiteza, kandi ni icyorezo, bitewe n’uko ari imwe mu ndwara z’iterambere zikomoka ku mirire.
Icyakora Imana mu rukundo rwayo, yabonye mbere y’igihe ko iminsi y’imperuka izaba yuzuye imibabaro itarigeze kubaho uhereye igihe amahanga yabereyeho (Daniel 12:1-2); maze iteganya ubutumwa bwo kunganira mwene muntu ugeze habi, bumwigisha uburyo bwo gufata neza ubuzima bwe ngo agire uruhare mu kuburinda kwangirika, mu mirire ye, mu minywere ye, mu myambarire ye, mu mibanire ye n’Imana n’abantu. Ni bwo butumwa bwiza bw’imbabazi buheruka bugarurira umuntu ibyiringiro (Malaki 4:2/3:20; Matayo 10:5-8).
Muri bwo ni ho dusanga inama z’uko umuntu yakwirinda kanseri n’izindi ndwara. Kugira ngo wirinde iyi ndwara ihangayikishije benshi, abakomeye n’aboroheje, wakunda gukoresha ibi bikurikira: ibyokurya biribwa bitagombye gutekwa (imbuto n’amatunda), by’umwihariko ibifite ibara ry’umuhondo n’iry’icyatsi kibisi). Ubwo ni ukuvuga karoti, inyanya, beterave, imboga z’amoko atandukanya, imbuto z’amoko atandukanye, n’ibindi.
Ingero za hafi twatanga ni nk’uko igihe ushaka kwirinda kanseri y’amabere, wakunda gukoresha amata ya soya, imbuto, imboga, amavuta y’ibihwagari, igitunguru cya onyo, tungulusumu, n’ibindi. Ushaka kwirinda kanseri y’igifu, wakunda gukoresha inanasi, ibigori, onyo, tungulusumu, amavuta y’ibihwagari, amavuta ya elayo, n’ibindi. Ushaka kwirinda kanseri ya prostate ku bagabo, wakunda gukoresha indimu, amapera, avoka, inyanya, inzabibu, amashaza y’urunyogwe, imiteja, amata ya soya, itunda ryitwa umutima w’imfizi, ibishyimbo n’ibindi.
Ushaka kwirinda kanseri y’impyiko wakunda gukoresha inanasi, indium, ingano, mandarine, umwembe, avoka, amavuta ya elayo, inyanya mbisi, n’ibindi. Ushaka kwirinda kanseri ya nyababyeyi wakunda gukoresha karoti, soya, tungulusumu, ibigori, avoka, ibijumba, ibishyimbo, ibihaza, pastèque (water melon), umutonore w’ibishyimbo, onyo, n’ibindi.
- Indwara z’umwijima
Izi ndwara na zo zishobora gukomoka ku ihererekanyamurage. Ziri amoko atandukanye, kandi zishobora kuvurwa no gukingirwa mu buryo butandukanye, hakoreshejwe ibyokurya binyuranye. Kugira ngo wikingire cyangwa wivure umwijima, ibyo wakunda kwibandaho ni : imboga, harimo karoti, artichaut, beterave, radis, igitunguru cya onyo. Mu mbuto harimo itunda rya pomme (apple), inzabibu (raisins), inkeri, amaronji, umwembe, n’ibindi. Mu binyampeke byuzuye twavugamo nk’ingano, amasaka, ibigori, uburo, ibinyampeke byose muri rusange. Hari n’ibinyabijumba nk’ibirayi bicucumye ushobora kuvangamo na artichaut. Hari n’ibinyamisogwe, nka soya n’ibiyikomokaho.
Ugomba kwirinda inzoga, amavuta n’ibinure bikomoka ku nyamaswa byose, umunyu, inyama, ibirungo bikarishye, isukari y’imvaruganda, ikawa, icyayi, n’ibindi.


text:
>> Igihe cy'Igisibo
Amasomo yo ku cyumweru, icyumweru cya 3 cy'Igisibo, C
Isomo rya mbere : Iyim 3, 1-8a.10.13-15
Igitabo cy’Iyimukamisiri
Muri iyo minsi, 1Musa yari aragiye ubushyo bwa sebukwe Yetero, umuherezabitambo w’i Madiyani. Ayobora ubushyo hirya y’ubutayu, maze agera ku musozi w’Imana i Horebu. 2Nuko Umumalayika w’Uhoraho amubonekera mu kibatsi cy’umuriro waka mu gihuru rwagati. Musa aritegereza asanga umuriro ugurumana mu gihuru cyose, ariko cyo ntigikongoke. 3Musa aravuga ati “Reka njyeyo ndebe aka kataraboneka, n’impamvu ituma igihuru kidakongoka.”
4Uhoraho abona aje hafi kureba ibyo ari byo. Nuko Imana imuhamagarira mu gihuru rwagati iti “Musa ! Musa !” Undi ati “Ndi hano.” 5Nuko Imana iramubwira iti “Wikwegera hano ! Ndetse kuramo inkweto zawe, kuko ahantu uhagaze ari ubutaka butagatifu.” 6Irongera iti “Ndi Imana ya so, Imana ya Abrahamu, Imana ya Izaki, Imana ya Yakobo.” Musa yipfuka mu maso kuko yatinyaga kureba Imana. 7Uhoraho aravuga ati “Amagorwa y’umuryango wanjye uri mu Misiri narayitgegereje, kandi imiborogo baterwa n’abakoresha b’imirimo narayumvise, n’imiruho barimo ndayizi. 8aNdamanutse ngo mbagobotore mu maboko y’Abanyamisiri, maze mbavane muri icyo gihugu mbajyane ku butaka bw’indumbuke kandi bugari, mu gihugu gitemba amata n’ubuki, ahantu hatuwe n’Abakanahani. 10Ubu ngubu rero genda : ngutumye kuri Farawo kugira ngo uvane mu Misiri Abayisraheli, umuryango wanjye.”
13Musa abwira Imana ati “Ngaho rero ningende nsange Abayisraheli, mbabwire ngo ‘Imana y’abakurambere banyu yabantumyeho !’ Nibambaza ngo izina ryayo ni irihe, nzabasubiza ngo iki ?” 14Nuko Imana ibwira Musa iti “NDI UHORAHO.” Irongera iti “Uzabwire utyo Abayisraheli uti ‘UHORAHO ni we ubantumyeho’.” 15Imana yongera kubwira Musa iti “Uzabwire Abayisraheli uti ‘UHORAHO Imana y’abakurambere banyu, Imana ya Abrahamu, Imana ya Izaki, Imana ya Yakobo yabantumyeho.’ Ngiryo izina ryanjye iteka, nguko uko bazajya banyita banyambaza kuva mu gisekuru kugera mu kindi.”
Kuzirikana : Zab 103 (102), 1-2, 3-4, 6-7, 8.11
ZABURI
Inyik/ Uhoraho ni umunyambabazi n’umunyampuhwe.
- Mutima wanjye singiza Uhoraho,
- n’icyo ndi cyo cyose gisingize izina rye ritagatifu !
- Mutima wanjye singiza Uhoraho,
- kandi ntiwibagirwe na kimwe mu byo yaguhaye !
- We ubabarira ibicumuro byawe byose,
- akakuvura indwara zawe zose,
- we warura ubugingo bwawe mu mva,
- akagutamiriza ubutoneshwe n’impuhwe.
- Uhoraho akoresha ubutabera,
- akarenganura abapfukiranwa bose.
- Yamenyesheje Musa imigambi ye,
- n’abana ba Israheli abagaragariza ibigwi bye.
- Uhoraho ni umunyambabazi n’umunyampuhwe,
- atinda kurakara kandi akagira ibambe.
- Uko ijuru ryisumbuye kure hejuru y’isi,
- ni ko impuhwe ze zisagiranira abamutinya.
Isomo rya kabiri : 1 Kor 10, 1-6.10-12
Ibaruwa ya mbere Mutagatifu Pawulo Intumwa yandikiye Abanyakorinti
1Bavandimwe, sinshaka ko muyoberwa ukuntu abasekuruza bacu bose bagendaga bayobowe n’igihu cyererana, bose bakambuka inyanja, 2bose bakabatirizwa muri cya gihu na ya nyanja bifatanyije na Musa. 3Bose basangiye ibyo kurya bimwe bikomoka mu ijuru ; 4kandi bose bashoka iriba rimwe rikomoka mu ijuru ; koko bakanywa amazi avubuka mu rutare bahawe n’Imana, rukagenda rubaherekeje, kandi urwo rutare rwarangaga Kristu. 5Nyamara benshi muri bo si ko banyuze Imana, ni yo mpamvu intumbi zabo zararitswe mu butayu. 6Ibyo byose byabereye kuducira amarenga, kugira ngo tutararikira ikibi nk’uko na bo bakirarikiye. 10Ntimukitotombe nk’uko bamwe muri bo binubye, maze Umunyacyorezo akaboreka. 11Ibyababayeho biraducira amarenga, kandi byandikiwe kutuburira twe twegereje amagingo ya nyuma. 12Bityo rero uwibwira ko ahagaze, aritonde atagwa.
Ibango-ndirimbo ribanziriza Ivanjili : Zab 51 (50), 14
- Uragasingizwa Kristu, wowe Buhanga buhoraho bw’Imana Nzima.
- Uragasingizwa Nyagasani.
- Nyagasani, dutoze kumva ijwi ryawe,
- udu
Ivanjili Ntagatifu : Lk 13, 1-9
+ Luka
1Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. 2Arabasubiza ati “Mukeka ko abo Banyagalileya barushaga abandi kuba abanyabyaha ? 3Oya ! Ahubwo reka mbabwire : nimuticuza mwese muzapfa kimwe na bo. 4Cyangwa se ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu ? 5Oya ! Ahubwo reka mbabwire : nimuticuza mwese muzapfa kimwe na bo.”
6Nuko Yezu abacira uyu mugani ati “Umuntu yari afite igiti cy’umutini cyatewe mu murima we w’imizabibu. Aza kuwushakaho imbuto, ariko ntiyazibona. 7Ni ko kubwira umuhinzi we ati ‘Uyu mwaka ni uwa gatatu nza gushaka imbuto kuri uyu mutini sinzibone. Wuteme nta cyo umaze aha ngaha.’ 8Undi aramusubiza ati ‘Shobuja, ba uwuretse byibura uyu mwaka, nywucukurire iruhande maze nshyiremo ifumbire. 9Ahari kera wazera imbuto ; nutera uzawuteme’.”


text:
Kuri uyu wa kabiri tariki ya 11/09/2018, Guverineri w'intara y'iburasirazuba, Mufulukye Fred ari kumwe na Meya Mbonyumuvunyi Radjab uyobora Akarere ka Rwamagana ndetse n'abahagarariye inzego z'umutekano mu ntara no mu karere, bifatanyije mu nteko rusange n'abaturage bo mu kagali ka Nyamatete ho mu murenge wa Karenge, mu rwego rwo kubaganiriza kuri gahunda za leta no kubakemurira ibibazo.
Mu ijambo ry'ikaze, Meya Mbonyumuvunyi Radjab yavuze ko umurenge wa Karenge ari umurenge ufite abaturage bakunda umurimo cyane cyane ubuhinzi bwa Kawa, urutoki n'imbuto ziribwa. Umusaruro uva muri uyu murenge ukaba woherezwa mu mujyi wa Kigali no mu zindi ntara, dore ko hatunganyijwe n'imihanda myiza ifasha abahinzi kugeza umusaruro ku isoko.
Guverineri Mufulukye Fred yashimiye abaturage ba Karenge kuba ari abaturage beza, bakunda umurimo, bubahiriza gahunda za leta ndetse n'uburyo bitabiriye amatora ya Perezida wa Repubulika n'ay'abadepite. Guverineri Mufulukye yasabye abaturage gukomeza kunoza isuku mu byo bakora byose n'aho bari hose, bakagira ubwiherero bwujuje ibisabwa, bagashyira abana bose mu ishuli, bakarinda abana imirire mibi n'indwara ziyikomokaho, bakifashisha umugoroba w'ababyeyi n'inteko z'abaturage mu rwego rwo kwicyemurira ibibazo hanyuma ibibananiye bakitabaza ubuyobozi bukabafasha,
banakagira uruhare mu kwicungira umutekano birinda amakimbirane yo mu ngo no mu miryango, bakarwanya ibiyobyabwenge ndetse bakima amatwi uwo ariwe wese wabazanira ibihuha ahubwo bakarushaho gukora cyane bakiteza imbere .
Guverineri Mufulukye yanahaye abaturage umwanya bityo bamugezaho ibyifuzo biganisha ku iterambere ndetse n'ibibazo bari bafite, bityo abikemura afatanyije n'ubuyobozi bw'Akarere, umurenge n'Akagali ndetse n'abahagarariye inzego z'umutekano.


text:
Uko wagabanya ibiro nyuma yo kubyara
Ni kenshi abamama bahura n’u mubyibuho nyuma yo kubyara bikababangamira ni byiza rero ko hari ibyo wakora kugirango ugabanye ibiro.
Nywa amazi
Amazi akonje azafasha umubiri wawe gutwika ama calories unyweye litiro 2 z amazi kumunsi bigufasha kugabanyaho calories 60 buri munsi.ibi bikorwa n umuntu udafite indwara zimubuza kunywa ibintu bikonje.
Kugabanya kureba televiziyo
Gabanya umwanya umara ureba televisiyo n amafilimi ahubwo shaka ikintu uba ukora gituma unyeganyega.ubushakashatsi bugaragaza ko iyo umuntu ari kureba television agira ubushake bwo kurya cyane ibitera umubyibuho.irinde kurya ureba television.
Kora imirimo yo mu rugo
N’ubwo rwose abenshi bafite ababafasha Imirimo cyangwa abana bawe,ni byiza ko imirimo myinshi yo mu rugo cyangwa ku kazi wajya uyikorera ukirinda gutuma gusa, wirirwa wicaye mu ntebe cyangwa uryamye.
Kora sport
tangaira ukore siporo yoroheje nko kugenda wihuta,,kuzamuka escalier.
Wihangayika
Guhangayika cyangwa stress bituma umubiri urekura hormones zitwa cortisol zituma umubiri wawe uba amavuta.Niba rero ushaka kunanuka irinde imihangayiko.
Irinde ikoranabuhanga nyinshi
aho kwirirwa kuri whatsap cyangwa facebook ni byiza ko wajya ahubwo bigufata umwanya ukajya gusura izo nshuti zawe mwandikirana.
Fata regime
Abantu benshi bakora amakosa mu gufata regime ugafata iyo buri wese akubwira ni byiza ko wafata regime muganga yakubwiye bitewe n’ umubiri wawe byagufasha guta ibiro
Pamella,
www.parents.com
foto : google
Ibitekerezo byanyu
-
-
umaze gukira igisebe neza n’ahandi waba ubabara watangira ukora nko kugenda buhoro buhoro uko udakoresha imbaraga nyinshi, hanyuma nyuma ushatse gutangira siporo zisaba imbaraga nko kwiruka, gym tonique, wabanza ukabaza muganga akakugira inama bitewe n’uko umubiri wawe wifashe. ushobora no gusoma iyi article harimo inama bakugira http://agasaro.com/spip.php?article362
-
-


text:
Bamwe mu batuye umurenge wa Manyagiro mu karere ka Gicumbi baravuga ko ubuyobozi bw’umurenge bwabahaye ihene zo korora zirwaye none ziri gupfa umusubizo.
Bavuga ko muri Gicurasi 2018 aba baturage bahawe ihene n’ubuyobozi bw’uyu murenge mu rwego rwo kubafasha mu mibereho ariko zikaba ziri gupfa uruhongohongo dore ko umudugudu umaze gupfamo nke ari 35 mu mezi atatu gusa.
Izi hene zirimo gufatwa n’uburwayi busa n’aho buhuje ibimenyetso aho mbere yo gupfa hari izibanza gutumba imitwe izindi zigapfa zabanje guturumbukamo amaso.
Ikibatera agahinda ni uko izi hene bahawe n’abazisigaranye zimeze nabi cyane kandi zikaba zanduza uburwayi izo bari basangwanwe dore buri umwe yagiye ahabwa ihene eshatu eshatu.
Icyifuzo cyabo ni uko bashumbushwa izindi hene nzima cyangwa niba ubuyobozi bw’uyu murenge butabishoboye bagahabwa amafaranga bakajya kwigurira ihene nzima dore ko ihene eshatu bazihabwaga ku mafaranga y’u Rwanda ibihumbi 80.
Umunyamabanga nshingwabikorwa w’umurenge wa Manyagiro Kamuhire Dieudonne, yemera ko iki kibazo gihari,akavuga ko hashyizweho itsinda ryo kubikurikirana mu gihe basanga ari rwiyemezamirimo wahaye abaturage ihene zirwaye bagashumbushwa.
Kugeza ubu nko mu mudugudu wa Gatsata ubarizwa muri uyu murenge harabarurwa ihene 35 zapfuye muri 75 zahawe abaturage mu ngo zirenga 20.


text:
Igishanga gito cyitiriwe Jeredi gifite ubuso bwa hegitari 5 giherereye hagati y'Utugari twa Cubi na Nyamiramba mu Murenge wa Kayenzi, kuri uyu wa kane tariki ya 27 Nzeri 2018 nibwo hakiriwe by'agateganyo imirimo yo kugitunganya, kugira ngo kizabyazwe umusaruro mu buryo bufatika.
Kwakira imirimo yakozwe muri iki gishanga, byakozwe ku bufatanye n'Urwego rw'Inkeragutabara (Reserve Force) ari nabo batunganyije igishanga, muri iki gikorwa cyo kwakira imirimo yakozwe hari kandi tsinda ry'abakozi baturutse ku cyicaro cy'Akarere riyobowe n'Umuyobozi w'Agateganyo w'Ishami ry'ubuhinzi n'umutungo kamere bwana Mukiza Justin, itsinda ryaturutse ku Murenge ndetse n'Umufatanyabikorwa w'Umushinga RWAARI. Bimwe mu byakozwe mu gutunganya igishanga harimo ku gukora inziza(imiyoboro) z'amazi kugira ngo birinde ko isuri ya hato na hato, ikindi kandi imirima nayo yaratunganyijwe.
Nubwo n'ibindi bihingwa nk'ibigori n'ibishyimbo bigomba kwibandwaho kuko iki gishanga ari cyiza, Colonel H. Ruvusha wari ukuriye itsinda rya "Reserve Force" mu gikorwa cyo kwakira iyi mirimo yakozwe mu gutunganya igishanga, yasabye abahinzi ko bashishikarira guhingamo n'imboga kugira ngo bashobora kubona amafaranga kuko imboga zitanga umusaruro mu buryo bwihuse.
Muri iki gishanga ubusanzwe hari hasanzwe hakoreramo amatsinda mato mato y'abahinzi agera kuri 3, ngo ariko nkuko umukozi ushinzwe ubuhinzi mu Murenge abitangaza, biteganyijwe ko ayo matsinda yazakorwamo itsinda rimwe kugira ngo bifashe muri gahunda ya "smart Nkunganire".


text:
Ibyangijwe n’inkongi muri Gereza ya Huye bifite agaciro k’asaga miliyoni umunani
Umuyobozi wa Gereza ya Huye, SP Camille Cyusa Zuba, yatangaje ko ibyangijwe n’inkongi iherutse kwibasira igice cy’iyi gereza bifite agaciro k’asaga miliyoni umunani (8,000,000 Frw).
Iyi nkongiyibasiye iyi gereza mu ijoro ryo ku cyumweru tariki ya 28 Mutarama 2018. Yangije igice cyakorerwagamo amasabune, polisi ibasha kuyihagarika itarafata ibindi bice bya Gereza.
SP Cyusa yagize ati” Iyi nkongi yaduhombeje asaga miliyoni umunani, kuko yangije amasabune twari twamaze gukora [agera ku 5000] yangiza ibikoresho twifashisha, yangiza za muvero twateguriragamo ibyo dukoresha amasabune, inangiza n’igisenge cy’aho twakoreraga cyahiye kigakongoka.”
Uyu muyobozi anavuga ko bitewe n’uko amasabune bakora ari yo yifashishwa no mu yandi magereza, bagiye gukora ku buryo ibyangijwe n’inkongi bisanwa vuba, akazi kagakomeza.


text:
Umukobwa Uwase Mimy (amazina yahinduwe) aravuga ko umukoresha we mu kabari yamusabye gutahana n’umukiriya ngo amuraze ariko akaza kubyanga bikamuviramo kwirukanwa mu kazi burundu.
Umunyamakuru wacu yaganiriye n’uyu mukobwa, twahibye amazina maze amuha ubuhamya bwe bw’ukuntu yirukanwe ku kazi azira kwanga gutaha n’umukiriya. Yakoraga mu kabari gaherereye mu murenge wa Kimironko mu mujyi wa Kigali.
Mu buhamya bwe yatangiye agira ati: ”Narindi mu kazi bisanzwe ari nimugoroba nka saa moya mbona boss arinjiye azanye n’undi mugabo ukuze. Yari afite nk’imyaka 40 narimubonye bwa mbere. Ubundi iyo boss yinjiraga twahitaga dukora cyane kuko iyo yakubonaga ukora nabi yashoboraga ku kwirukana.
We n’uwo mugabo bahise bicara aho abakiriya basanzwe bicara umukobwa twakoranaga ajya kubakira ariko baranga baramubwira ngo naze ampamagare.
Naragiye boss ahita ambwira ngo ninjye bashaka ko mbakira. Nababajije ibyo bafata barabimbwira ndabibazanira mbabaza n’ibyo mu gikoni nabyo njya kubakoreshereza komande.
Mbirangije boss yarampamagaye arambwira ngo ninze. Ati: ‘Icara uganirize umukiriya, ndicara uwo mugabo yahise ambwira ngo ko jyewe ntizaniye icyo kunywa ngo twanywa utureba. Ati jyenda wizanire icyo ushobora hanyuma ndetse unashyirisheho icyo urya.
Narabikoze ndaza ndicara iruhande rwabo ariko kuko numvaga binteye isoni umukiriya yarazaga ngashaka kujya kumwakira boss akambuza bijyezeho arambwira ngo akazi nkareke nganirize uyu mukiriya ubwo boss ahita anadusigana arijyendera.
Uwo mugabo twaragumanye, turaganira hanyuma nza kujya mu gikoni kureba ko ibyo kurya byatunganye, nsanga byatunganye ndabizana nsanga boss yagarutse arambwira ngo ninjyende ntegure muri bingaro niho bashaka kwimukira.
Naragiye ndahategura baba ariho bajya nanjye bansaba kuhabasaga tugakomeza gusangira. Turangije kurya boss yarongeye arajyenda, uwo mugabo akajya ashaka kunkoraho ku mabere kuko twari dusigaye turi 2 twenyine kandi turi ahantu hiherereye ariko nkamubuza.”
Uyu mukobwa yakomeje asobanura uko uwo mugabo yatangiye kumusaba ko batahana ariko arabyanga.
Ati : ”uwo mugabo yakomeje kunganiriza ariko nkumva nabuze amagambo mubwira, nyuma yaje kunsaba ko twakwijyanira iwabo( I Nyamirambo) ko yabisabye boss kandi yabyemeye ariko ndamubwira nti sinjya ndara ahantu hatari mu rugo kuko mbana n’umukecuru ushaje cyane kandi yanabifata nabi.
Yakomeje aranyinginga ndamuhakanira akomeza guhatiriza bigezeho numva ndarakaye mubwira nabi nti sinshaka gutahana nawe ahubwo reka njye mu kazi.
Nahise musiga aho ndajyenda njya gukorera hanze hashize akanya boss arongera antumaho arambwira ati uriya mugabo aragushaka ngo mutahane umuraze kandi ntiwiteshe aya mahirwe ugize ujyende umuraze ubundi ejo uziruhukire.
Naramubwiye nti: ‘boss simbishaka kandi ntiwongere no kubinsaba simbikora.”
Nyuma yo kubyanga yahise amwirukana ako kanya.
Ati: ” Ubwo boss yahise anjyana mu nzu imbere arambaza ngo ufitemo iminsi ingahe nti ni 12 ahira ampembera 15 arambwira ngo ninjyende tuzongera gukorana ariko uko ntagishira isoni.
Gusa namubwiye ijambo ribi numva ntasubiramo …… Ubwo ndataha abakobwa twakoranaga kuko harimo uwo twabanaga yarambwiye ngo yasigaye ababwira ko uriya mukobwa arasuzugura ndamwirukanye kandi namwe bibabere isomo.”
Uyu mukobwa ufite imyaka 24 avuga ko kuva yarangiza kwiga nta kandi kazi arakora katari ako mukabari kuko n’ako yagiyemo nyuma ari ako mukabari .
Yavuze ko haba ibigusha byinshi byabagusha mu mitego birimo no kwambikwa imyenda migufi no gusuzugurwa n’ubonetse wese.
Mimy ariko avuga ko bigoye kubireka (gukora mu kabari) ngo kuko ariho bashakira ubuzima ikindi avuga kimutera agahinda ngo ni uko umukobwa ukora mu kabari wese afatwa nk’unywa inzoga cyangwa umusambanyi.


text:
Usibye intara y'Amajyepfo gusa ihagarariwe n'abakobwa icumi muri Miss Rwansa 2018, ahandi hose (mu ntara eshatu zindi) batoye abakobwa batandatu. Tariki 13 Mutarama 2018 hatowe abakobwa bazahagararira intara y’Amajyaruguru mu gikorwa cyabereye mu karere ka Musanze muri Hotel La Palme. Bukeye bwaho tariki 14 Mutarama 2018 ni bwo hatoranyijwe abakobwa 6 bagomba bazahagararira intara y’Uburengerazuba mu gikorwa cyabereye mu karere ka Rubavu.
Abagize akanama nkemurampaka muri Miss Rwanda 2018
Tariki 20 Mutarama 2018 i Huye habaye amateka yuko umubare wari uteganyijwe w’abakobwa bahagararira intara y’Amajyepfo warenze cyane ko batandatu bari bateganyijwe baje kurenga, hagatorwa abakobwa icumi cyane ko abari bitabiriye bemeje abagize akanama nkemurampaka bityo bagafata nabo umubare munini w’abakobwa. Bukeye bwaho tariki 21 Mutarama 2018 hakurikiyeho intara y’Iburasirazuba aho abakobwa batandatu batorewe guhagararira iyi ntara mu marushanwa ya Miss Rwanda 2018.
Kuri ubu hitezwe ijonjora rigomba kuba ku wa Gatandatu tariki 27 Mutarama 2018 ahagomba gutoranywa abakobwa bazahagararira umujyi wa Kigali mu irushanwa rya Miss Rwanda 2018. Nyuma yo gutora aba bakobwa hakazakurikiraho ijonjora rizasiga abakobwa makumyabiri bazajya mu mwiherero uzavamo umukobwa umwe uzambikwa ikamba tariki 24 Gashyantare 2018 mu birori bizabera muri Kigali Convention Center.
ABAHAGARARIYE INTARA Y'AMAJYARUGURU
Batandatu bahagarariye intara y'Amajyaruguru
ABAHAGARARIYE INTARA Y'UBURENGERAZUBA
Abakobwa batandatu bahagarariye intara y'Uburengerazuba
ABAHAGARARIYE INTARA Y'AMAJYEPFO
Intara y'Amajyepfo ihagarariwe n'abakobwa icumi
ABAHAGARARIYE INTARA Y'IBURASIRAZUBA
Batandatu bahagarariye intara y'Iburasirazuba muri Miss Rwanda 2018
Amafoto: Miss Rwanda


text:
Abajyanama b’ubuhinzi 141 babaye indashyikirwa mu Mirenge igize Akarere ka Kicukiro ikorerwamo ubuhinzi bahawe ibikoresho bigezweho by’ubuhinzi bizabafasha gushyira mu bikorwa ibikorwa by’iyamamazabuhinzi muri gahunda ya “Twigire-Muhinzi”.
Ibikoresho byahawe aba bajyanama b’ubuhinzi birimo ibigega by’amazi, ipompo zitera imiti mu myaka, ingorofani, ibitiyo, majagu, ibikoresho byuhira imyaka, inkweto n’amakoti y’imvura, iminzani n’ibindi bikoresho by’ubuhinzi bitandukanye.
Ni igikorwa cyo gushimira no gushishikariza Abajyanama b'ubuhinzi gukomeza gutegura neza imirima shuri ya Twigire muhinzi no gukora ubukangurambaga hagamijwe kuzamura umusaruro w'ubuhinzi.
Mu muhango wo gushyikiriza izi ndashyikirwa ibi bikoresho, Umuyobozi w’Akarere ka Kicukiro wungirije ushinzwe iterambere ry’ubukungu Angelique Mukunde yavuze ko abahinzi bagomba guhindura imitekerereze mu bijyanye n’ubuhinzi bakava mu buhinzi gakondo bakajya mu bugezweho bwifashisha ikoranabuhanga.
Ati” Ubu ikigezweho ni uguhindura imyumvire. U Rwanda ruratera imbere mu bice byose bikora ku buzima bw’abaturage. Bahinzi rero ntimukwiye gusigara ngo usange hari abagihinga ibitabaha umusaruro. Guhindura imyumvire bizajyana no guhinga kijyambere ndetse mukanifashisha ikoranabuhanga aho biri ngombwa.
Yasabye abahawe ibi bikoresho, kwirinda kubigurisha ahubwo bakabikoresha gusa muri gahunda zijyanye n’iyamamazabuhinzi mu rwego rwo kwiteza imbere no kuzamura umusaruro w’ubuhinzi mu Karere ka Kicukiro.
Yagize ati “Ntibyemewe ku mubigurisha ahubwo mubikoreshe neza bityo bagenzi banyu babone uko baza kubigiraho bityo tuzamure umusaruro w’ibikomoka k’ubuhinzi”.
Umwe mu bahawe ibikoresho witwa Aimable Tuyisenge yavuze ko ibi bikoresho biziye igihe dore byari bikiri imbogamizi kwigisha abandi bahinzi guhinga kujyambere mu gihe nta bikoresho bigezweho kandi bihagije bari bafite.
Yavuze ko ibi bikoresho bigiye kubafasha guhinga kijyambere no guhugura bagenzi babo nta mbogamizi. Ati “ hari ubwo wakeneraga kwigisha abahinzi uko buhira imyaka ugasanga nta gikoresho cyabugenwe ufite. Washaka kubigisha uko bafata amazi y’imvura nabyo ntibabyumve neza kubera nta bikoresho. Ubu rero bigiye kutworohera ndumva iyamamazabuhinzi rigiye gukorwa neza kandi umusaruro uzaba mwinshi.
Akarere ka Kicukiro gafite imirenge ikorerwamo ibikorwa by’ubuhinzi itatu ariyo Gahanga, Masaka na Gatenga. Abahinzi bibanda cyane ku bigori, urutoki, Soya n’imboga.


text:
Nyakubahwa Grégoire Kayibanda
Reka tubanze tuvuge ivanwa ku butegetsi, ifungwa, urubanza n’iyicwa rya Nyakubahwa Grégoire Kayibanda. Tuzakomeza dusuzuma niba Habyarimana yari afite impamvu zifadika zo guhirika ingoma ya Kayibanda. Hanyuma tuzakurikizaho ifungwa, imanza n’iyicwa ry’abandi.
Umubiligi witwa Baudouin Paternostre de la Mairieu yanditse igitabo cyiza cyane ku buzima bwa Nyakubahwa Grégoire Kayibanda. Mu gifaransa icyo gitabo cyitwa “Pour vous mes frères !” Vie de Grégoire Kayibanda, premier président du Rwanda”. Mu kinyarwanda ni ukuvuga ngo : “Ikigamijwe ni ineza yanyu, Bavandimwe !” Ubuzima bwa Grégoire Kayibanda, perezida wambere w’u Rwanda” (Ed. Pierre Téqui, Paris, 1994). Icyo gitabo ni cyiza cyane, ariko iyo uwacyanditse ageze ku rupfu rwa Nyakubahwa Grégoire Kayibanda, aratangira akaruma agahuha. Bigaragara ko hari ibintu adashaka kuvuga kandi asa n’ubizi. Nangwa na we ariko, ntacurikiranya amagambo ngo agoreke amateka nk’uko uwitwa Omer Marshall abikora mu gitabo cye cyitwa Pleure ô Rwanda bien-aimé, Omer Marchal Éditeur, 1994, cyangwa Eugène Shimamungu mu gitabo cye twavuze ubushize cyitwa Juvénal Habyarimana, l’homme assasiné le 6 avril 1994, Ed. Sources du Nil, Lille 2004.
Ku wa 5 Nyakanga 1973 hari hateganijwe ku cyicaro cya buri perefegitura yo mu Rwanda inama y’ishyaka MDR Parmehutu (Congrès préfectoral). Ku murongo w’ibyigwa muri buri perefegitura, hari ugusuzuma icyateje imvururu zari zayogoje u Rwanda guhera mu kwezi kwa Gashyantare kw’uwo mwaka, no kureba niba itegeko nshinga ryaragombaga guhindurwa, perezida Grégoire Kayibanda akaba yakongera kwiyamamariza umwanya wo kuba umukuru w’igihugu, cyangwa niba ibyo byari byanzwe, hakemezwa ko perezida Grégoire Kayibanda acyuye igihe cye. Izi ngingo zombi zari ku muronko w’ibyigwa (hari n’izindi nyinshi) zishobora gutuma buri wese yumva impamvu kudeta yabaye ku wa 5 Nyakanga 1973, ariko ibyo tuzabigarukaho tureba niba Habyalimana yari afite impamvu nyazo zo guhirika ingoma ya perezida Grégoire Kayibanda.
Mu ijoro ry’uwa 4 rishyira uwa 5 Nyakanga 1973, perezida Grégoire Kayibanda yari yicaye iwe i Kigali, arimo ategura disikuru yagombaga kuvuga bukeye mu nama (congrès) ya MDR Parmehutu i Gitarama. Ni bwo rero urugogwe rumugwiriye, kudeta irabaye, afashwe mpiri. Umufasha we, Verediyana Mukagatare, yari ahari ibyo biba. Kayibanda yamusabye gusanga abana i Gitarama , aranga. Ati “Oya, ndakuguma iruhande kugirango menye iyo bakujyanye”. Nuko rero itsinda ry’abasirikari riyobowe na Léonidas Rusatira ribajyana bombi shishi itabona, amaguru adakora hasi, hamwe n’umwana wabo w’umuhererezi Sylvia wari ukiri uruhinja, kubafungisha ijisho mu kigo cya ISAR Rwerere, komine Cyeru mu cyahoze ari perefegitura ya Ruhengeri. Bahoraga bacunzwe n’abasirikari bagera kuri 15. Benshi muri bo bababaniraga neza, ariko hari n’abandi bubahukaga Kayibanda ndetse bakanamusagarira. Nyuma y’amezi 5 abana n’umugabo we muri ubwo buzima butoroshye, Verediyana yifuje gusanga abana i Gitarama. Yafashe urw’amaguru n’umwana mu mugongo, agenda ibilometero byinshi cyane. Le 22 Ukuboza 1973, nibwo ijipe ya gisilikari yamusanze kuri Base, iramujyana kugera mu rugo rwe i Kavumu (Nyamabuye-Gitarama).
Le 4 Gashyanyare 1974 urukiko rwa gisirikari rushinzwe kuburanisha perezida Grégoire Kayibanda na bagenzi be rwatangiye imirimo yarwo mu nyubakwa y’urukiko rwambere rw’iremezo mu Ruhengeri. Rwari ruyobowe na Majoro Bonaventure Ntibitura. Yari yungirijwe na Komanda Théoneste Lizinde. Joseph Kavaruganda wari usanzwe ari na “Procureur de la république” ni we wari uhagarariye icyo bita mu gifaransa “la partie civile”. Mu gushinja bamwe mu baregwa, yasyaga atanzitse. Gerefiye w’urukiko yari Déogratias Kayibanda wari usanzwe ari “substitut principal” wa “procureur de la république”. Umujyanama w’urwo rukiko yari Maître Nicodème Ruhashyankiko wigishaga amategeko (droit) muri kaminuza nkuru y’u Rwanda. Abari bashinzwe guhata izo mfungwa ibibazo, bakazikorera amadosiye yashyikirizwaga ubucamanza ni abasirikari bakuru (officiers) : François Burasa ubu uba muri Norvège, Nyamwasa G. na Mutabazi D. Le 26 Kamena 1974, urwo rukiko rwakatiye perezida Grégoire Kayibanda na bagenzi be 7 igihano cy’urupfu. Urukiko rwahereyeko ruvanwaho rutararangira kuburanisha no gusomera abaregwaga bose. Naho inyubakwa izo manza zaberagamo yaje gukongorwa n’inkongi y’umuriro hasigaye igihe gito ngo Bwana Protais Zigiranyirazo, muramu wa perezida Habyarimana, akaba yari perefe wa Ruhengeri igihe cy’izo manza, ave kuri uwo murimo. N’inyandiko zose zirebana n’izo manza zahiriyemo.
Ku wa 19 Nyakanga 1974 Grégoire Kayibanda yarakomorewe, igihano cye cy’urupfu kiba icyo gufungwa burundu, akomeza ubuzima bwe i Rwerere. Kuva ukwezi kwa Nyakanga 1974 kugeze hagati, Verediyana Mukagatare yatangiye kugaragaza intege ke cyane, ashegeshwe n’ibyamubayeho byose kuva le 5 Nyakanga 1973, ariko cyane cyane n’uko umugabo we yari amaze gukatirwa urwo gupfa. Le 11 Nzeri 1974 Grégoire yimuriwe iwe mu rugo kugirango amube hafi. Yaje kwitaba Imana le 13 Ukwakira 1974. Leta yategetse ko hatagira umuntu n’umwe umusabira misa, haba i Kabgayi, haba n’ahandi hantu aho ari ho hose mu Rwanda. Uwakongera uyu mubyeyi Verdiyana Mukagatare ku rutonde rw’abishwe n’abakoze kudeta yo ku wa 5 Nyakanga 1973 mu Rwanda ntiyaba abeshye.
Nyuma y’urupfu rw’umugore we, imibereho ya Grégoire Kayibanda yarushijeho kuba inzira y’umusaraba. Inzu ye yari ifite isuku, bitewe ahanini n’ubwitange bwa nyirabukwe wari ugeze mu zabukuru, akita no ku mirima no ku rutoke rw’umukwe we. Hari n’umusaza wateguraga ibiribwa, akabizana mu rugo hamwe n’inkwi zo kubiteka. Abaturanyi bazaga guhinga imirima ye, bakanamuganirizaho gato. Le 6 Ukwakira 1976 abo bantu bose babujijwe kuzongera kuhakandagiza ikirenge, ahubwo Grégoire Kayibanda ahatwa ibibazo bamubaza ibyo yaganiraga n’abo bantu n’ibyo babaga baje gukora.
Le 27 Ugushyingo 1976 yasuwe ku buryo butunguranye na Komanda Elie Sagatwa, muramu wa perezida Habyarimana, akaba n’umunyamabanga we wihariye kandi uhoraho (secrétaire particulier et permanent). Baganiriye nk’isaha yose. Le 2 Ukuboza 1976 nyuma ya saa sita, Sagatwa yongeye kumusura, ndetse amujyana kuramutsa se na nyina. Uwo mugoroba Kayibanda yamaranye n’ababyeyi be iminota 20 gusa. Le 14 Ukuboza 1976 isaa tatu n’igice za mu gitondo (09h00), Grégoire Kayibanda yatangiye gutaka avuga ko ababara ahagana ku mutima. Umuganga uvuye ku bitaro by’i Kabgayi yamugezeho saa moya za niumugoroba (19h00). Yasubiriwe nijoro, le 15 Ukuboza 1976 aba avuyemo umwuka.
Yishwe n’iki mu by’ukuri ?
Nyakubahwa perezida Grégoire Kayibanda yahotowe na Komanda Elie Sagatwa, ariko ubwo nawe yari afite uwamutumye cyangwa abamutumye. Jean Shyirambere Barahinyura yabyanditse mu w’1988 muri cya gitabo cye twavugaga ubushize. Nyuma ariko umwe mu babigazeho n’undi umwe mu bafashije Sagatwa gukora iryo shyano begereye umushakashatsi Mwalimu Bonaventure Mureme Kubwimana, babimubwira neza. Mu by’ukuri, igihe cyose Sagatwa yajyaga gusura Grégoire Kayibanda, yabaga agiye gusuzuma uko intege ze zikomeza kugenda ziba nke, ku buryo abishatse yamuniga batabanje kugugurana.
Ubuhamya bwa Liyetona Mutabaruka uko bwanditswe na Bonaventure Mureme K.
Liyetona Mutabaruka uvuka i Byumba yari umusirikari mukuru wo mu itsinda (promotion) rya 10 ry’abanyeshuri bo mu ishuri rikuru rya gisirikari i Kigali. Mu w’1975 yategekaga ikigo cya gisilikali cya Gitarama. Ni we rero wari ushinzwe kurinda imfungwa idasanzwe : perezida Grégoire Kayibanda. Umunsi umwe, Komanda Elie Sagatwa yaje kumusura, amusaba kwica uwo “mugororwa”. Mutabaruka yagize ubwoba, asaba ko bamuha igihe cyo kubitekerezaho. Yagiye kugisha inama Bwana Fulgence Seminega nawe wavukaga i Byumba, icyo gihe akaba yarategekaga urukiko rw’ikirenga. Seminega yumvise neza igihirahiro uwo musirikari arimo, aramubwira ati : “Genda ubwire Sagatwa aguhe inyandiko irimo iryo tegeko ko ugomba kwica Kayibanda”. Sagatwa agarutse, Mutabaruka yamusabye iyo nyandiko. Sagatwa yaramubwiye ati : “nsubiye i Kigali, nzagaruka nyikuzaniye”. Ntiyigeze agaruka, ahubwo Mutabaruka nawe yimuriwe i Kigali, asimburwa i Gitarama na liyetona Papias Kanyandekwe. Nyuma yaho gato, inkuru iba kimomo ngo Grégoire Kayibanda yitabye Imana. Kuva icyo gihe, izamurwa rya Mutabaruka mu mapeta ryaragoranye cyane. Yaradindizwaga, abari kumwe nawe bakamusiga, abari inyumaye bakamucaho.
Ubuhamya bwa Kaporali Giti uko bwanditswe na Bonaventure Mureme K.
“Giti” ni umukaporali nawe uvuka i Byumba wanze ko amazina nyakuri atangazwa, nuko rero Mwalimu Bonaventure amuhimba irya “Giti”. Giti yabaga mu kigo cya gisilikali cya Gitarama. Yari mu itsinda rishinzwe kurinda inzu ya Kayibanda le 15 Ukuboza 1976, umunsi Sagatwa aza akamuniga, hanyuma Giti n’abari kumwe nawe bakamuhorahoza bamunyukanyuka, bamuvuna imbavu. N’ikimenyimenyi, bafunzwe bya nyirarureshwa, nyuma baza gufungurwa bidatinze, ndetse buri wese ahabwa umushahara we w’imyaka 2, hanyuma birukanwa mu gisirikari, buri wese acirwa muri komini ye kavukire. Giti yaje kuba umuzamu ahantu umuzungu w’umubiligi yubakaga amazu muri komini avukamo. Iby’uko yagize uruhare mu kwica Grégoire Kayibanda yarabivugaga kugirango bimuvemo kugirango yumve nawe yagira amahoro mu mutimanama we.
Ishyingurwa rya nyakubahwa perezida Grégoire Kayibanda
Nyakubahwa perezida Grégoire Kayibanda yashyinguwe le 15 Ukuboza 1976 isaa cyenda n’igice iwe mu rugo iruhande rw’aho umufasha we yari yarashyinguwe . Yashyinguwe na Musenyeri André Perraudin, akikijwe na Musenyeri Aloys Bigirumwami, Musenyeri Jean Baptiste Gahamanyi, Musenyeri Phocas Nikwigize, Musenyeri Joseph Sibomana na padiri Massion. Mu bana 8 hari 6 , hari kandi abantu benshi bo mu muryango we n’abaturanyi, hakaba kandi Komanda Elie Sagatwa na Liyetona Papias Kanyandekwe n’abasirikari bagera kuri 20 bo mu kigo cya gisirikari cya Gitarama. Intego ya Kayibanda, ari nayo yanditse ku mva mu rulimi rw’ikilatini yari : “Libertatem filorum Dei”. Mu gifaransa bivuga ngo : “Liberté des enfants de Dieu”. Mu kinyarwanda ni “Ukwishyira ukizana kw’abana b’Imana”.
Ikindi gitabo ubishoboye yasoma kugirango acengere kurushaho ibi turiho tuganira muri iyi minsi ni icya Eugène Ndahayo, mwene Claver Ndahayo nawe wahitanywe n’ubu bwicanyi. Icyo gitabo cyitwa Rwanda – Le dessous des cartes, Ed. L’Harmattan, Paris, 2001. Nk’uko twabivuze dutangira, ubutaha tuzarebera hamwe niba Habyarimana yari afite impamvu zifatika zo guhirika ingoma ya Kayibanda, twibaze kandi icyatumye yicanwa n’abafasha be benshi cyane.
BIRACYAZA …
Musemakweli Jean de Dieu


text:
Yabitangarije abayobozi b’ibigo by’amashuri 600, baturutse mu turere 14 bari guhugurwa ku micungire y’ibigo kugira ngo birinde kwikubira inshingano.
Yavuze ko igikorwa cyo guhugura abo bayobozi kizajya kimara umwaka kandi abasoje bagahabwa impamyabumenyi yo ku rwego rwa Diploma.
Agira ati “Abayobozi beza bakenewe ku bigo byose kugira ngo iterambere ku mashuri ryiyongere bifashe no kongera ireme ry’uburezi.”
Yabivuze abihereye ku kuba ngo mu karere kamwe cyangwa mu murenge umwe, usanga ishuri rikora neza ariko ukanahasanga irindi ibintu byazambye.
Yemeza ko umuyobozi uba wakoze neza usanga ahanini ataranakoresheje ubushobozi burenze ubwo abandi bahabwa, uretse imicungire myiza.
Igikorwa cyo guhugura abayobozi b’ibigo by’amashuri MINEDUC igifatanije n’umuryango ushinzwe kwigisha abayobozi b’ibigo kugira imicungire ihamye mu rwego rwo gufasha abarimu gukora akazi (VVOB).
Jef Peeraer, umuyobozi wa VVOB ati “Twizera ko gushora imari mu bayobozi b’ibigo ari ishoramari ryiza, kongerera ubumenyi abayobozi b’ibigo by’amashuri bigira uruhare ku mibereho y’aho batuye, haba ku banyeshuri no ku baturage, mu buryo bw’impinduka twifuza kugira abarimu bafite icyerekezo mu gihe kirekire no mu micungire myiza mu bukungu bw’igihugu.”
Nkundimana Damien ni umuyobozi w’ikigo cy’amashuri cyo mu Murenge wa Kanzenze mu Karere ka Rubavu avuga ko hari byinshi atari asobanukiwe.
Ati “Amasomo turi kwiga aradufasha kuko hari ibyo twakoraga tutari tuzi ko ari amakosa nko kwirundaho inshingano kandi hari abadufasha. Ugasanga umuyobozi w’ikigo ni we witabira inama zose, ni we uherekeza amakipe gukina, guhaha no kugenzura abarezi kandi hari ababishinzwe.”
Nkundimana avuga ko ahubwo umuyobozi w’ikigo ari umuhuzabikorwa, agomba gufatanya n’abandi inshingano, bakareba umusaruro wavuyemo n’ibitagenze n’icyabiteye kandi ngo nibabikora bizagenda neza.
Gahunda yo kwigisha abayobozi b’ibigo by’amashuri izarangira mu 2021, ibigo by’amashuri abanza n’ayisumbuye 1.200 bigezweho n’iyo gahunda mu turere 17.
Ibitekerezo ( 1 )
Ni koko Ireme ry’uburezi ryagiye hasi cyane.
Usanga abantu benshi barangije Kaminuza bafite ubumenyi buri hasi cyane.Ariko jye nk’umukristu,nifuzaga ko abantu biga neza Bible.Nicyo gitabo cyonyine kizahesha ubuzima bw’iteka muli Paradizo,abantu bazi kandi bagakora ibyo Bible ivuga.Benshi cyane,barimo abantu bize hafi ya bose,batunze Bible,ariko ntabwo bazi ibirimo.Urugero,ntabwo bazi ko abantu bose bibera mu byisi gusa ntibite ku byerekeye imana,batazaba muli paradizo (1 Yohana 2:15-17).Ntabwo bazi ko imana ibafata nk’abanzi bayo (Yakobo 4:4).Ntabwo bazi ko
"dutegereje Isi nshya n’Ijuru rishya" bivugwa muli 2 Petero 3:13.


text:
Akarere ka Karongi kiyemeje guhindura byinshi kumihigo y’umwaka utaha.
Igihugu cy’u Rwanda gikomeje gukataza mw’iterambere muri byinshi, ibi bikorwa uturere natwo tubigiramo uruhare kuko dufite inshingano zo kugaragariza abaturage ndetse n'abandi ibiri gukorwa kugira ngo iterambere ry'umuturage ndetse n'igihugu muri rusanze rigerweho.
Akarere ka Karongi ni kamwe mu turere mirongwitatu(30) tugize igihugu cy’u Rwanda kakaba gafite ibikorwa byinshi by'iterambere bikunze guhita bikugaragarira iyo ukigakandagiramo. Aka karere kandi imiterere yako igaragaza ko kaberanye n'ubucyerarugendo kubintu bitandukanye yaba imisozi myiza, amazi y’ikivu ndetse n’ibirwa biyagaragaramo, amazu meza ari kumazi yo kuruhukiramo ndetse nibindi byinshi bidasanzwe bifite uruhare runini rwo gukurura bamukerarugendo.
Taliki 19 Nzeri 2018 mu kiganiro n’itangazamakuru ubuyobozi bw’akarere ka Karongi bufatanyije n’abaturage bagaragarije abanyamakuru bitabiriye iki kiganiro bimwe mubikorwa by’iterambere ryaka karere ndetse n'uruhare rw'abaturage muriryo herekanywe ibikorwa byishi abatutage bagezeho harimo nko kwishyira hamwe bakubaka amazu y'ubucuruzi ndetse n'ibindi bikorwa by'iterambere, haragaragajwe ahantu himuwe abaturage kuri ubu hakazaterwa icyayi kuburyo abahimuwe bazabigiriramo inyungu, cyane cyane aho buri muturage aziteza imbere biciye muguhabwa akazi.
ubuyozi bw'akarere ka Karongi buvuga ko uwo mushinga w’icyayi umaze gutanga akazi kubaturage barenga ibihumbi bine(4000).
Bamwe mu baturage bimuwe ahazaterwa icyayi ndetse kuri ubu bakaba bakora mu mushinga wo gutera icyayi bishimira uburyo babayeho banashima ubuyobozi budahwema gushaka icyabateza imbere imibereho yabo ndetse n’akarere muri rusange.
Abayobozi ba akarere ka Karongi berekanye kandi ko katasigaye inyuma muguhinga ikawa no kuyitunganya aho abaturage bafite koperative zitandukanye z’abahizi ba kawa ibi bikaba biri mubimaze kubageza kuri byinshi babikesha ikerezo cyiza cy' ubuyobozi bw’akarere kabo.
Twaganiriye na bamwe mu baturage bo muri aka karere, uwitwa nsengumuremyi Emmanuer utuye mu murenge Warugabano avuga ko yishimira uburyo abayobozi babegera bakabagira inama mubikorwa byabo ndetse no kubafasha kwiteza imbere ati” ubu imibereho yanjye yarahindutse cyane, mbasha kwishyura mituweli bitangoye ndetse n’amashuri y’abana, kurya byaroroshyoe ntabwo ngihangayitse nka mbere.”
Nyiramana ansira w'imyaka mirongo ine n'itatu(43) atuye mu murenge wa Rubengera avuga ko uko imyaka ihita akarere kabo karushaho gutera imbere ndetse ko n'abaturage bibageraho ati “nkange najyaga nibaza uko nziteza imbere nkamera nkabandi bikanyobera ariko ubu mfite byinshi maze kugeraho mbikuye ku nama nkura k'ubuyobozi.”
Akomeza avugako ubufatanye bw’abayobozi n'abaturage buzatuma akarere kabo gakomeza gutera imbere ndetse n’igihugu muri rusange.
Mubikorwa bitandukanye by’akarere ka Karongi abayozi bafasha abaturege kumenye ibibakorerwa ndetse bakanabigiramo uruhare, ubuyobozi bw’ akarere bwagarutse kumbongamuzi zatumye baza ku mwanya utari mwiza mu kwesa imihigo y’umwaka wa 2017-2018 bavuga ko icyabiteye aruko bagize Ibiza byinshi biturutse ku mvura yari yaguye bityo bikadindiza bimwe mu bikorwa byari byahizwe ko bigomba kuba byarangiye mu mihigo ya 2017-2018.
Umuyobozi w’akarere ka Karongi bwana NDAYISABA Emmanuel avuga ko bafatanyije n’abaturage bagiye gushaka umuti w’ikibazo cyatumye bajya mu myanya yanyuma ati “tugiye gukora cyane ahari ibibazo tubikemure kuburyo natwe umwaka utaha tuzaza mu myanya y’imbere” ,akomeza avuga ko nubwo baje mu myanya ya nyuma ariko hari byinshi bari bakoze kandi ko bagiye gukora cyane bafatanyije n’abaturage ndetse n’abandi bafatanyabikorwa kuburyo bizagira icyo bihindura kigaragara mu mihigo y’umwaka wa 2018-2019.
Asoza asaba abo bafatanyije kuyobora karongi n'abaturage kugira ubufatanye bagateza imbere akarere imbere ndetse n’igihugu muri rusange.
NTIHABOSE Dieudonnee


text:
Boroherejwe gukoresha ikoranabuhanga rigaragaza abanyeshuri basiba n’abata ishuri
Abayobozi b’ibigo by’amashuri bibiri byo muri Rwamagana bahamya ko nyuma yo guhabwa interineti y’umwaka wose bizatuma bakoresha neza ikoranabuhanga rya “Urubuto”.
Babitangaje ubwo sosiyete y’itumanaho MTN Rwanda yahaga ibyo bigo by’amashuri birimo Urwunge rw’amashuri rwa APGIE n’Urwunge rwa APPEGA Gahengeri, interineti y’umwaka wose muri gahunda yayo yise “21 Yello Care”, ku wa kane tariki ya 01 Kamena 2017.
Ikoranabuhanga rya “Urubuto Education System” ni uburyo bukoreshwa mu gukurikirana imyitwarire y’umunyeshuri umunsi ku munsi, hakiyongeraho guhuza uburyo amafaranga y’ikigo yinjira n’ibindi birebana n’ubuzima bw’ishuri.
Iryo koranabuhanga ryatangijwe na BK TecHouse yashyizweho na Banki ya Kigali, rimaze kugera mu bigo by’amashuri 40 byo mu Rwanda.
Kayitare Devide umukozi wa MTN, ahamya ko guha interineti ibyo bigo bizatuma babasha gukoresha ikoranabuhanga rya “Urubuto” kuko rizabafasha mu buzima bw’ishuri butandukanye.
Ahamya ko iryo koranabuhanga rizafasha ibyo ibigo kumenya neza abana bata ishuri kuko rikoranye uburyo bwo kumenya umunyeshuri wiga n’utakiga.
Agira ati “Mu gihe abarimu bajyaga kubara abanyeshuri biga n’abatiga ubu buryo bw’Urubuto ruhita rukwereka ko umunyeshuri amaze igihe runaka atiga ku buryo byoroshye kumenya abataye ishuri mu gihe runaka.”
Urubuto kandi ituma ababyeyi bashobora gukurikira imyigire n’imyitwarire y’abana babo bakoresheje telefone zigendanwa ariko zigezweho zizwi nka “Smartphone”. Bakanda *775# bagakurikiza amabwiriza bikabaha amakuru kuri abo bana.
Abarimu bahawe amahugurwa mu gukoresha ikoranabuhanga ry’Urubuto bavuga ko ari uburyo bubafasha kwihutisha akazi kabo.
Umwarimu witwa Niyonsenga Jean Damour uvuga ko ubu buryo bubafasha gukora indangamanota y’abanyeshuri vuba batiriwe bandika n’ikaramu ku mpapuro kandi bukanabafasha kumenya abana batakoze ibizamini n’ababikoze mu buryo bworoshye.
Akomeza avuga ko interineti babahaye izamara umwaka wose izatuma bakoresha neza iryo koranabuhanga.
Iyo gahunda ya MTN yiswe “21 Yello Care” izakorwamo ibikorwa bitandukanye byo gutera inkunga ikoranabuhanga hirya no hino mu gihugu.